text:
Fríggjakvøldið var rokkkvøldið á AME, og tí var tað ivaleyst eisini hóskandi at harðasti rokkbólkurin á skránni. Sic gav áskoðarunum, ta bestu løtuna.
Einki bilti við karmum og innihaldið á Atlantic Music Event. Ljós, ljóð, hølini og fleiri av bólkunum vóru heilt góðir í Norðurlandahúsinum fríggjakvøldið. Men einans nakrir fáir hundrað áskoðarar møttu upp.
Skráin á fríggjakvøldið á AME var sum heild merkt av minni kendum nøvnum enn leygarkvøldið. Gaman í her var ikki talan um nýggj nøvn: 200, Gestir, Marius og Sic kunnu neyvan lýsast sum millum minstu føroysku tónleikanøvnini, men tey hava tó ikki líka breiðan fólkaligan áhuga sum Lena, Eivør og Høgni Lisberg. Men her var talan um høga góðsku á føroyska partinum av skránni.
Flottir karmar
Norðurlandahúsið hevði saman við vinnuframastovninum sett eitt imponerandi tiltak saman. Ljóðið var alla tíðina gott, og ljósið, ið ljóssnillingurin Egil B. Hansen stóð fyri, var so ófatiliga flott. Her var stutt sagt lagt upp til eina stórsligna tónleikauppliving. Men í stóra tóma salinum í Norðurlandahúsinum tyktist hetta stórsligna nærum feilplaserað.
Atlantic Music Event uttan kappingina, sum Prix Føroyar finalan gav, hevur mist nógv av áskoðaratokkanum. Talan mundi neyvan vera um stórt fleiri enn nøkur fá hundra fólk í stóra salinum í Norðurlandahúsinum, og hetta var als ikki nokk fyri at skapa rætta stemningin.
Sic skaraði framúr
Bólkarnir fingu tó flest allir gott burturúr og tyktust ikki sjónliga darvaðir av manglandi áskoðarunum. Stóra hæddarpunktið var uttan iva framførslan hjá Sic, ið var seinasta framførslan á skránni. Tá var nakað av fólki savnað í salinum, hóast talan ikki var um nógv fólk. Tað er tó vert at bíta merki í, at nærum eingin av teimum trúgvu fjepparunum stóð frammanfyri pallin, sum tey annars altíð gera.
Teir fimm í Sic vóru komnir har fyri at vísa, at bólkurin undir røttu kørmum kundi liva upp til nógv róstu fløguna. Hetta megnaði Sic til fulnar.
Framførslur hjá Sic hava ofta verið merktar av ringum ljóði, men við frálíku karmunum í Norðurlandahúsinum fingu løgini lív. Melodisku pettini vóru vøkur, og hørðu larmandi pettini vóru átroðkandi, hørð og larmandi. Serliga trummuspælið hjá Magnusi var framúrskarandi. Rútmiska tilrætta leggingin av løgunum hjá Sic er ein sera stór styrki.
Mikkjal Gaard Hansen vísti enn einaferð, at hann er ein framúrskarandi oddamaður. Hansara rødd fevnir sera víða, og er líka innilig í frumrópunum og skrálunum, sum í vøkru sang pettunum.
Framførslan hjá Sic fall í góða jørð hjá fleiri av útlendsku gestunum, og tað skilst at okkurt áhugavert samband varð skapt.
Framúr vánaligt
Nógv ringastu framførsluna á kvøldinum og eisini øllum vikuskiftinum stóð sviin Jonas Molinder fyri. Fyrrverandi oddamaðurin í Molinder Band royndi seg sum einstaklingur. Hann hevði sjálvur søkt stuðul til ferðina og tikið stig til at koma hendan vegin.
Tónleikaútflutningsráðini í hinum norðurlondunum høvdu valt luttakararnar. Men Svøríki hevði ongan áhuga í at senda nakran bólk til Føroyar. So tá Molinder, ið kennir Brand Enni, setti seg í samband við fyrireikararnar, var hildið, at betur var við onkrum umboði fyri Svøríki enn ongum.
Tað var tað ikki!
Framførslan var út av lagi vánalig. Molinder spældi hampuliga væl á klaver og gittar, men songrøddin var lítið sannførandi. Løgini vóru hvørki fangandi ella áhugaverd, og ensku tekstirnir vóru heldur hjálparleysir. Hann tyktist eisini ótryggur á pallinum. Hetta eru undrunarvert, tí talan er ikki um ein óroyndan mann, Molinder gevur í næstum sína fjórðu fløgu út. Molinder var ein ring byrjan á sýnisglugga tiltakið.
Gestir spældi uttan strúkarar
Gestir vóru settir á skránna beint eftir Jonas Molinder. Hetta var ikki ein serliga trupul uppgáva, tí tað kundi nærum bert gerast betur. Planet.fo skilti á onkrum útlendskum gesti, at tað var ein lætti, tá Gestir við síni góðu framførslu vístu, at støðið á sýnisgluggatiltakinum var munandi betur, enn tað sum sviin hevði lagt. Gestir hava spælt nógv við strúkarum, síðan fløgan kom út í fjør, men fríggjakvøldið var bólkurin aftur á palli uttan uttanhýsis hjálp. Hetta var ein fyrimunur í nøkrum løgum og ein vansi í øðrum. Tað tyktist sum um Knút Háberg Eysturstein á tangentum fekk eitt sindur betur pláss í ljóðmyndini. Hetta gav løgunum eitt sindur meira av kanti, enn tey hava, tá strúkarar eru við. Men samstundis var ljóðmyndin ikki líka stórsligin, sum hon onkuntíð hevur verið, hóast hon enn var stór. Bólkurin legði fyri við lagnum Hvørt Fótafet, ið vanliga er eitt av hæddarpunktunum á eini Gestir konsert, men tað var lagið ikki hesaferð, lagið var rættiliga væl spælt, men bólkurin tyktist bert at gerast heitari, og inniligheitin gjørdist størri fyri hvør lagið, ið bólkurin spældi.
Trupul uppgáva
Hóast karmarnir vóru góðir, so var raðfylgjan á skránni heldur løgin. Tað tyktist sera undarligt at seta, Angu Motzfeldt ein fittan sangari og sangskrivara við kassagittar, at spæla aftan á stóru ljóðmyndina hjá Gestir.
Hóast Angu Motzfeldt er ein sera dugnaligur sangari og sangskrivari, so fór luftin eitt sindur úr tiltakinum, tá hann við kassagittara skuldi fylla pallin har ein rokkbólkur frammanundan hevði staðið. Løgini hjá Angu vóru góð og sera fitt. Angu hevur ein sorgblíðan tóna í sínum fólkakendu løgum og tað er ikki uttan orsøk, at hann verður kallaður grønlendska útgávan av Teiti Men tað var eitt sindur trupult hjá Angu at fanga teir fáu áhoyrarnar, ið vóru har.
Men staðfestast kann, at Angu er ein framúrskarandi sangari.. Tað tyktist synd í honum, har hann stóð á stóra pallinum, púra einsamallur og eingin ivi er um, at Angu hevði riggað betur á eini minni og meira intimari konsert.
Danskur popp rokkur
Føroyski Marius og danski Ave eru tveir bólkar, ið spæla innan somu tónleikagrein. Báðir bólkar hava greiðar tilvísingar til danskan modernaðan rokk, so sum Carpark North og Mew. Tí var tað ein skilagóð avgerð hjá fyrireikarunum at leggja hesar bólkar við síðuna av hvør øðrum í spæliskránni. Hóast bólkarnir líkjast eru teir samstundis sera ymiskir, ið mátanum teir spæla henda tónleik. Føroyski bólkurin spældi áðrenn tann danski, og hóast framførslan sum so var væl spæld, so manglaði nervin og inniligheitin, ið vit kenna frá framførslum hjá Marius fyrr, um tað vóru karmarnir ella okkurt annað, ið var orsøk til hetta er ikki til at vita.
Hóast tónleikurin ikki er slóðbrótandi, so spældi Ave væl. Framførslan var góð og krydda við ljóðførum, sum einum gomlum útvarpstóli og eini skrivimaskinu, varð hon eisini áhugaverd. Songrøddin hjá sangaranum bar eisini framførsluni væl. Røddin minti í støðum um røddina hjá Suede sangaranum, Bret Anderson.
200 fyltu pallin
200 hevði fingið til uppgávu at spæla ímillum Ave og Sic, og hetta gjørdi bólkurin væl. 200 var ein orkumbumba og fekk gott lív í teir áskoðararnar, ið vóru savnaðir frammanfyri pallin. Framførslan var sum altíð kasta í høvdið á fólki við einum smíli sum smittaði. 200 trívist væl á einum stórum palli, og í flottum ljósið, við góðum ljóði og væl spældum punk rokki, megnaðu teir tríggir at fylla allan pallin.


c: text/html

text:
Ein hjáfinning er, tá tú í eini heilsukanning av tilvild finnur eitthvørt, sum liggur uttan fyri økið, kanningin snýr seg um. Hjáfinningar kunnu m.a. verða avdúkaðar við líkskoðan, í diagnostiskum kanningum, í medisinskari gransking og í ílegu- og genomkanningum.
Ein hjáfinning kann vera hent at kenna hjá tí einstaka, tí hon kann avdúka møguliga álvarsliga sjúku tíðliga og harvið betra møguleikarnar fyri fyribyrging og viðgerð. Ein hjáfinning kann tó eisini elva til óneyðuga stúran, og viðhvørt er neyðugt at taka støðu til ymsar etiskar spurningar.
Møguleikarnir at koma fram á hjáfinningar eru størri í genomkanningum enn í ílegukanningum, sum bert kanna eina ella fáar ílegur. Ein genomkanning lesur allan arvastreingin og fær til vega upplýsingar um arvalig viðurskifti. Tí eru úrslitini ikki bert viðkomandi fyri tann, sum luttekur í kanningini, men eisini fyri skyldfólkini hjá viðkomandi. Ein genomkanning kann tískil hava avleiðingar fyri onnur enn viðkomandi, sum verður kannað/ur.
Ofta er vitanin avmarkað um, hvørt eitt ílegufrábrigdi elvir til sjúku. Hevur ein persónur og kanska fleiri av skyldfólkum hansara sjúkutekin, er orsøk til at halda, at eitt staðfest ílegufrábrigdi hjá hesum fólkunum hevur við sær sjúku. Við hjáfinningum er óvissan ofta størri, tí til ber ikki altíð at finna dømi um sjúku í familjuni, og tí er ivasamt um vitanin um hjáfinningina yvirhøvur er gagnlig.
Kunningarskylda
Verður ein hjáfinning gjørd í sambandi við eina genomkanning í Føroyum, verður mett í hvørjum einstøkum føri, hvørja ávirkan ílegubrekið hevur á tann einstaka og møguliga skyldfólk hansara/hennara. Er talan um eitt ílegubrek, sum elvir til sjúku, sum við vissu kann fyribyrjast ella viðgerast, hava læknarnir skyldu til at boða viðkomandi frá hjáfinningini, at veita neyva kunning og arvafrøðiliga ráðgeving.

robotstxt: allowed

filter: keep


text:
Fornfrøðideild
Fornfrøðideildin lýsir gerandislív og mentan føroyinga, frá landnámi og upp í nýggja tíð, út frá fornminnum á landi og á havbotninum.
Ábyrgdarøki er at fyrireika og standa fyri útgrevstri og uppmáting av toftum og fornum búplássum í Føroyum. At skráseta og kortleggja jarðføst fornminni og søgulig lendir og at hava eftirlit við fornminnum. Eisini er uppgávan at savna, skráseta, granska og miðla fornlutir.
Fyrndarbýlingar og toftir úr víkingatíð og miðøld. Yngri toftir, eitt nú vakhús, ið m.a. vórðu nýtt tá sjórænarar herjaðu í Føroyum.
Verkætlanir
Fornminnini í Kirkjubø eru tey einastu í Føroyum, sum eru stórfingin í útsjónd. Tey umboða ikki siðbundnan føroyskan byggisið, men eru merkt av sambandi teirra við norðurlendsku og alheims kirkjuna í miðøld
Samband
Savnsvørður, fornfrøðideild
Teldupostur: helgim@savn.fo
Telefon: (+298) 340 553 | 790 553


text:
Minningarorð um Tórfinn Smith
Týsdagin í farnu viku bórust boðini sunnan av landi, at Tórfinn Smith ikki var okkara millum longur. Hann varð brádliga tikin burtur bert 71 ára gamal.
Vit í Javnaðarflokkinum drýpa høvur við deyða hansara.
Dagin eftir, at Tórfinn var farin um sýn, fylti hjartabarn hansara Sosialurin 90 ár, og hevði hann gjørt seg til reiðar at fara norður um fjørð at hátíðarhalda dagin á blaðnum, har hann stóran part av lívi sínum hevði starvast. Thomas Kingo yrkti í sínari tíð, "Sorrig og glæde de vandre til hobe," og enn einaferð mugu vit ásanna, at júst hetta er partur av okkara veruleika. Lívsleiðin er ein ferð millum gleði og sorg.
Tórfinn varð borin í heim í Havn 27. mars 1946. Eftir at hava starvast eina tíð á Veðurstøðini, kom hann at starvast á Sosialinum. Hann arbeiddi á blaðnum í mong ár bæði sum blaðstjóri og fyritaksstjóri, og var tað fyrst og fremst Tórfinn, sum saman við øðrum legði lunnar undir, at blaðið gjørdist eitt nýtímans tíðindablað við útbúnum blaðfólkum.
Politiskt var eingin ivi hjá Tórfinni. Hann var ein rættur sosialdemokratur, og tók hann saman við øðrum stig til, at ungmannafelagið SU varð stovnað í 1967. Hann var eisini fyrsti formaður felagsins, og tók hann aktivt lut í samstarvinum við sosialistisku ungmannafeløgini í hinum Norðurlondunum.
Í 1984 varð Tórfinn valdur í býráðið í Havn fyri Javnaðarflokkin, og umboðaði hann flokkin í býráðnum í samfull 18 ár.
Í 2003 fór Tórfinn undir Kunningartænastuna Rit&Ráð, sum síðani tá hevur staðið fyri útgávum av einum hópi av bóklingum, bløðum, tíðarritum, faldarum og ikki minst felags- og fakfelagsbløðum. Í hesum arbeiði komu hansara drúgvu royndir innan journalistikk og marknaðarføring honum til góðar. Hann var tætt knýttir til Starvsmannafelagið og stjórnaði blaðnum hjá felagnum í fleiri ár.
Tórfinn giftist Guðbjørg, og fingu tey børnini Erlu og Eyðun saman. Tað var teimum ein sera dyggur smeitur og stór sorg, at tey mistu sonin Eyðun á blaðungum aldri. Tórfinn flutti seinni suður til Vágs, haðani pápin var slektaður.
Tórfinn var ein persónur, sum styrkti munandi um politiska baklandið. Eitt bakland, sum er alneyðugt, skal politikkurin eydnast. Hann var trúgvur sum trøllið ímóti politisku hugsjónini, og har var ongantíð nakar slingur í valsinum. Men harumframt var hann eisini persónurin, sum eggjaði mongum øðrum til at bjóða seg fram á politiska pallinum og stuðlaði teimum á sín serliga sermerkta hátt.
Stillførur og hóvligur og altíð positivur og við tí góða orðinum. Við Tórfinni átti flokkurin ein, sum eggjaði og stuðlaði øðrum, og hann var oddafólkunum góður í ráðum.
Vit menniskju hava so nógv at vera takksom fyri, um tað eydnast okkum at leggja okkurt gott eftir okkum. Politiskt laðaði Tórfinn tveir sera týðandi varðar eftir seg. Annar var, at hann fekk endurreist blaðið Sosialin til eitt nýmótans tíðindablað á professionellum grundarlag. Hin var SU.
Javnaðarflokkurin vísir samkenslu við hansara nærmastu í stóru sorgini, og Javnaðarflokkurin ynskir við hesum orðum at siga Tórfinni Smith tøkk fyri hansara stóra íkast í politiska arbeiðið.
Flokkurin lýsir frið yvir minnið um Tórfinn Smith.
Javnaðarflokkurin
« aftur


text:
Almenni danski fíggjar- og íløgugrunnurin Vækstfonden bjóðar nú føroyskum fyritøkum fígging. Fíggingarloysnirnar eru serliga ætlaðar fyritøkum, sum arbeiða við vakstrar- og ella menningarætlanum.
Vækstfonden kann lata føroyskum fyritøkum trygd fyri bankalán, sum fyritøkurnar taka í peningastovnunum.
Skipanin virkar soleiðis, at fyritøkur, ið ikki hava møguleika fyri at seta nóg stóra trygd fyri eitt bankalán, kunnu nýta ”Vækstkaution” til teirra vakstrarætlanir. Grunnurin veitir veðhald fyri lánið. Veðhaldið er ein ískoytis trygd, sum verður nýtt saman við tí trygd, sum fyritøkurnar sjálvar koma við. Møguleiki er at lána upp til 2 mió. kr. gjøgnum hesa skipan. Fyritøkur, sum ynskja at nýta henda møguleikan, skulu seta seg í samband við peningastovnarnar, sum gera eina vanliga meting um lánføri í fyritøkunum.
Vækstfonden hevur eisini aðrar fíggingarloysnir, t.d. er møguleiki at fáa serlig váðafús lán. Hesin møguleiki til fígging er ætlaðar fyritøkum, sum arbeiða við vakstrarætlanum, men ikki hava nóg stóra trygd.Í tí føri ber til at søkja Vækstfonden beinleiðis um eitt so kallað “vækstlån”.
Fyritøkur, sum ynskja at nýta henda fíggingar møguleikan skulu senda umsókn beinleiðis til Vækstfonden á teirra heimasíðu : Vækstfonden.
Vækstfonden ger eisini íløgur eins og Framtak við at seta partapening í fyritøkur. Tey veita eisini ábyrgdarlán.
Ynskja tit at vita meira um ymisku loysnirnar, er møguleiki at fara inn á heimasíðuna hjá Vækstfonden, ein serligur faldari er gjørdur, sum lýsir ymisku møguleikarnar hjá føroyskum fyritøkum. Les meira her . Tit eru eisini altíð vælkomin at seta tykkum í samband við okkum og hoyra meira um møguleikarnar fyri fígging, vit hjálpa fegin.


text:
Nokia
Nokia er ein finsk fyritøka, sum m.a. framleiðir fartelefonir. Nokia framleiðir umleið ein triðing av øllum fartelefonum í heiminum og er harvið ein av heimsins størstu framleiðarum av fartelefonum. Nokia eitur eftir finska býnum við sama navni, har fyritøkan varð stovnað í 1869. Tá var Nokia ein pappírsverksmiðja. Í 1898 fór Nokia í holt við at framleiða úr gummi, eitt nú gummistivlar og bildekk. Í dag framleiða tey fyrst og fremst fartelefonir, sjónvarp, parabolir osfr., men Nokia bjóðar eisini internet tænastur sum t.d. applikatiónir, spøl og tónleik umvegis Ovi. Nokia hevur umleið 122.000 fólk í starvi í 120 londum. Nokia hevur havt ein stóran part av heimsmarknaðinum fyri fartelefonir frá 1998 til 2012, men síðan smartphones komu á marknaðin, hevur Nokia havt afturgongd. Í 2012 hevur Samsung yvirhálað Nokia, tá talan er um sølu av fartelefonum. Nokia varð í 2012 næststørsti framleiðarin av fartelefonum við 22,5% av heimsmarknaðinum í fyrsta kvartali av 2012.[1] Tað eru serliga Apple iPhone og Android smartphones frá Google, ið gera at Nokia ikki longur er mest selda merkið av fartelefonum.


text:
Lutakast til Emerging Nations
ítróttur08-03-2017 - 19:31 - Jóanis Nielsen
Lutakast hevur verið til 2nd Emerging Nations Championship, sum verður í Bulgaria í summar, 12. – 19. juni. Føroyar komu í bólk D, saman við Kina, Moldova og Armenia. Trupult er at meta um mótsstøðuliðini, men Armenia er allarhelst veikasta liðið, meðan vit hava spælt heilt tættar dystir móti Moldova seinastu árini. Kina vita vit so at siga einki um, teir luttóku eisini í fyrru Emerging Nations kappingini, men sum skilst var hetta bert eitt kinesiskt universitetslið, sum ikki kláraði seg serliga væl.
Emerging Nations Championship er ein U24-kapping, har loyvi tó er at hava tríggjar leikarar, sum eru eldri. Trý tey fremstu liðini í kappingini vinna sær pláss í EM-undankappingini til EM2020. Hetta er á øðrum sinni, at kappingin, sum er fyri menningarlond í hondbólti, er. Fyrstuferð kappingin var, var fyri tveimum árum síðan í Kosovo og tá vunnu Føroyar.
Venjarar hjá føroyska liðnum eru Halgir Dahl Olesen og Jeppe Borch.
Samlaða bólkabýtið sær soleiðis út:
Bólkur A: Turkaland, Kosovo, Albania, Írland
Bólkur B: Luksemburg, Georgia, Malta, Stóra Bretland
Bólkur C: Kýpros, Bulgaria, Andorra, Aserbajan
Bólkur D: Kina, Føroyar, Moldova, Armenia


text:
Tíðindi
1481041981
Søkt verður eftir dugnaligum smiðum til verkstað okkara.
16. Mai 2018
Í sambandi við økt virksemi hjá J K Petersen er neyðugt at styrkja maskinfakligu manningina á verkstaðum. Tí verður søkt eftir dugnaligum smiðum, entreprenørmaskin-...
les meir
Søkt verður eftir arbeiðsleiðara
16. Mai 2018
Søkt verður eftir arbeiðsleiðara Í sambandi við økta virksemið hjá J K Petersen á Skálafjørðinum søkja vit eftir einum arbeiðsleiðara/formanni. ...
les meir
Royndarkoyring av nýggjari reinsiskipan
28. Mar 2018
So var tíð at royndarkoyra okkara nýggju reinsuskipan á blandistøðini hjá J K Betong.Skipanin reinsar og skilur betong frá skervi og sandi. Betongið verður pressa...
les meir
Maskinførarastørv til CATERPILLAR
09. Mar 2018
J&K Petersen Contractors søkir eftir Maskinførarum til Tórshavnar Havn.
les meir
J&K Petersen luttekur á JobMatch 2017
20. Des 2017
Kom og vitja okkum á Jobmatch 28. des. í Norðurlandahúsinum. Hevur tú hug at hitta onkran av okkara starvsfólkum er tú vælkomin...
les meir
Framleiðsluhøllin hjá Vónini reist.
15. Des 2017
So var aftur reisigildi. Hesuferð hjá P/F Vónini í Fuglafirði.Øll stálkonstruktiónin er komin upp at standa í nýggju framleiðsluhøllini hjá Vónini. Høllin liggur úti á...
les meir
J & K Petersen Høvuðsstuðul komandi kappingarár.
21. Nov 2017
J & K Petersen er aftur í ár høvuðsstuðul hjá besta liðnum hjá B36.
les meir
Timburmenn
14. Nov 2017
Søkt verður eftir Timburmonnum til vaksandi virksemi felagsins


text:
Íslandstoymið hjá PODAS hevur møti kring landið
21.08.2017 - 08:18 - Ásbjørn Jacobsen
Í apríl í ár var Íslandstoymið hjá PODAS Ekklesias í 10 dagar á missiónsferð í Íslandi. Toymið fer nú at hava møti kring landið, har greitt verður frá ferðini og andligu støðuni í Íslandi.
Tað var frá 17. til 27. apríl, at Íslandstoymið var í Íslandi á missiónsferð. Tilsamans vóru 12 fólk í ferðalagnum. Hetta vóru PODAS-næmingar, ið hava gingið í PODAS í fýra ár. Harumframt vóru leiðarar og onkur tónleikari við.
Íslandstoymið fór yvir til Seydisfjarðar við Norrønu, og koyrdu so runt alt Ísland og hevði møti, andaktir, sangløtur og samrøður við fólk. Tey vitjaðu kirkjur og samkomur, ellisheim og hittu eisini føroyingar í Íslandi.
Tey í toyminum vóru sera glað fyri og upplívgað av Íslandsferðini. Tey hava sostatt nógv at fortelja og bera víðari til onnur.
Síðani tey komu heim, hava tey verið við til onkur møti kring landið. Nú eru aftur fleiri møti løgd til rættis, har toymið fer at greiða frá ferðini, støðuni í Íslandi, og har eggjað verður til mission og til at biðja fyri Íslandi.
Skráin fyri møtini, ið higartil er løgd til rættis er hendan:
Sunnudagin 27. august hevur toymið møti í KFUM&K í Klaksvík, sunnudagin 3. september í missiónshúsinum í Hvalvík, sunnudagin 10. september í Meinigheitshúsinum í Havn og sunnudagin 5. november í missiónshúsinum á Toftum. Øll møtini eru kl. 18.00.
Á øllum støðum verður savnað inn til PODAS.


text:
Boð til foreldur
Vika 15: Flestu børnini fara til barnakonsert í Norðurlandahúsinum.
Frá 1/2 Apríl og fram til 1/2 Juni, leggja vit dent á tiltøk úti í garðinum:
Vika 16. Vatnvika.
Vika 17. Sandur og sandspøl, grava eftir gullið.
Vika 18. Ymsik útispøl.
Vika 19. Grilla.
Vika 20. Rørsluvika.
Vika 21. Smíða og grilla.
Vika 22. Vit mála ymiskt.
Vika 23. Garðdagur.
Nýggjar barnabøkur í Apríl 2018
- Eg eri ein Prinsessa. Skrivað hevur Elin á Rógvi og tekningar eftir Heiðrik á Heygum
- Áh óh - mánin! Søga og myndir eftir Jenny Kjærbo
Foreldrafundur verður týsdagin 20. mars
kl. 19.00
Skrá: Sissal M. Rasmussen tosar um málmenning hjá børnum.
Muður melur, tað sum hugur elur.
Val til foreldraráð.
Inn á stovurnar til ein drekkamunn.
Vit hava opið hús hósdagin 08.03..2018
Innistova: vit tekna tjøldur. Miðstova: Vit líma tjøldur av skrøddum pappíri. Uttarastova: klippa høsnarungar og Uppistova: Børnini mála høsnarungar.
Tað verður samanlagt virksemi á dagstovnaøkinum summarið 2018
Í viku 29, 30 og 31 í 2018 ( 6. juli til og við 3. aug.), verður minkað um virksemi á barnagørðum og vøggustovum í Tórshavnar kommunu.
Eins og undanfarnu árini er ein stovur opin í summarfrítíðini, tá ið hinir stovnarnir eru stongdir. Nærri kunning seinni.
Námsætlan
Endamálið er at skapa trivnað, bæði fyri børn, foreldur og starvsfólk.
Matarætlan
Vit leggja matarætan fyri døgurða og millummála á heimasíðuna hvørja viku.


text:
Mikukvøldið 24. januar skipar ÍSF fyri einum evniskvøldi í Runavík – í skúlanum við Løkin. Tiltakið er ætlað nevndarlimum og ábyrgdarfólkum í ítróttafeløgunum í Eysturoynni. Endamálið við tiltakinum er at kunna feløgini um ÍSF.
Evnini, sum verða viðgjørd, eru m.a.:
- Bygnaðurin í ÍSF
- Skattaviðurskifti hjá ítróttafeløgum
- Etisku leiðreglurnar
- Doping
- Tryggingarviðurskiftir
- Rúsdrekka- og rúsevnapolitikkur
- Skeiðsvirksemi
- o.a.
ÍSF hevur sett sær sum mál at koma út til øll økini í landinum at kunna um virksemið hjá ÍSF.
Tiltakið byrjar klokkan 19 og er í umleið 2 tímar.
Nevndin fer eisini til:
Vágar 7. februar
Klaksvíkar 21. mars


text:
Hallands län
Hallands län er ein sýsla í Svøríki. Í eystri hevur Hallands län mark við Kronobergs län og Jönköpings län, í norðri við Västra Götalands län og í suðri víð Skåne län. Hallands län varð stovnaður á 1719. Høvuðsstaðurin í Hallands län er Halmstad.
Hallands län hevur 306 840 íbúgvar (2013)[1] og eina vídd við 5 687,11 km².
Kommunur[rætta | rætta wikitekst]
- Kungsbacka kommuna
- Varbergs kommuna
- Falkenbergs kommuna
- Hylte kommuna
- Halmstads kommuna
- Laholms kommuna
Keldur[rætta | rætta wikitekst]


text:
Einki er sum ein góð barnatekning!
Lisa hevur saman við sínum næmingum í 2. d arbeitt við sagnum og myndlist. Hon sigur, at næmingunum dámar øgiliga væl at hoyra søgur og sagnir, og so duga børnini eisini væl at tekna og vilja læra. Evnini í sagnunum hóska sera væl til at nýta sum motiv í tekningum, og tey verða tí nýtt sum framhald at arbeiða við í myndlistini.
Myndinar, ið er at síggja her á heimasíðuni, hava børnini gjørt til sagnirnar um Titil-Tátu, sum er um trøllagentuna , sum bóndin í Sumba tók til fanga, og um Gívrinarhol, gívrina á Sandi.
Vit kunnu ikki annað enn geva Lisu rætt, tá ið hon sigur: “Einki er sum ein góð barnatekning!”


text:
Nr. 4 6. januar 2017
Kunngerð um trygging ella aðra fíggjarliga trygd, ið rindar fyri ábyrgd reiðarans mótvegis sjófólki og skipsførara í sambandi við brot á setanarviðurskiftini
Við heimild í § 68 og § 71 a, stk. 4 og 5 í løgtingslóg nr. 4 frá 15. januar 1988 um starvsviðurskifti o.a. hjá sjófólki, sum broytt við § 1 í løgtingslóg nr. 71 frá 30. mai 2011 og løgtingslóg nr. 133 frá 20. desember 2016, verður ásett:
§ 1. Henda kunngerð er galdandi fyri sjófólk og skipsførarar, ið starvast umborð á einum føroyskum skipi, sbr. § 1, stk. 1 og § 47 í løgtingslógini, uttan mun til sigliøki og hvat skipini verða nýtt til, tó eru fiskiskip og stuttleikafør undantikin.
§ 2. Reiðarin skal tekna eina trygging ella seta eina aðra samsvarandi fíggjarliga trygd, ið rindar fyri krøv frá starvsfólkum, ið eru latin eftir, ímóti reiðarínum og arbeiðsgevaranum, um hesin er ein annar enn reiðaríið, í teimum førum, har reiðarin ella arbeiðsgevarin í stríð við sínar skyldur sambært starvsavtaluni, undir hesum tí galdandi kollektiva sáttmálanum, ella løgtingslógini og reglum, ásettar við heimild í løgtingslógini:
1) letur vera við at rinda fyri útreiðslurnar av at senda starvsfólkið heim,
2) letur starvsfólkið eftir uttan tað neyðuga til uppihald ella fíggjarligan stuðul, ella
3) á annan hátt eintáttað og ógrundað hevur brotið sambandið við starvsfólkið, undir hesum um starvsfólkið ikki hevur fingið løn í í minsta lagi 2 mánaðir.
§ 3. Tryggingin ella tann samsvarandi fíggjarliga trygdin skal, sbr. tó stk. 2 og 3, rinda fyri:
1) grundleggjandi tørv hjá starvsfólkinum, inntil viðkomandi er komin heim, undir hesum kost, hita, ravmagn, samskifti, reinføri og neyðuga læknaviðgerð o.a., útreiðslur til heimferð umframt aðrar rímiligar útreiðslur, sum eru ein fylgja av, at sjófólkið er latið eftir, og
2) fýra mánaðir í ógoldnari løn og øðrum gjøldum o.a., sum sjófólkið hevur rætt til, orsakað av setanarviðurskiftunum.
Stk. 2. Tryggingin ella tann samsvarandi fíggjarliga trygdin skal ikki rinda fyri tey í stk. 1, nr. 2 nevndu krøv í tann mun, Trygdargrunninum fyri avreiðingar og lønir hevur skyldu til at rinda fyri hesi krøv.
Stk. 3. Tryggingin ella tann samsvarandi fíggjarliga trygdin skal ikki rinda fyri
1) krøv, ið viðkomandi hevur til endurgjald fyri útreiðslur til læknaviðgerð, tannlæknaviðgerð, heilivág o.a., sum eru fevndar av almennum endurgjaldi sambært løgtingslóg um almenna heilsutrygd og kunngerðum við heimild í hesi løgtingslóg, og starvsfólkini kunnu gera galdandi mótvegis Heilsutrygd,
2) krøv um rindan av dagpeningi vegna sjúku sambært løgtingslóg um dagpening vegna sjúku v.m. og kunngerðum við heimild í hesi løgtinglóg, undir hesum kunngerð um frávik frá bústaðar- og skattskyldu í Føroyum í mun til løgtingslóg um dagpening vegna sjúku v.m. í teimum førum, hesi krøv eru fevnd av almennum endurgjaldi, og starvsfólkini kunnu gera hesi galdandi mótvegis Almannaverkinum,
3) krøv um rindan av barsilspeningi sambært løgtingslóg um barsilsskipan og kunngerðum við heimild í hesi løgtingslóg, undir hesum kunngerð um sjálvbodna trygging av barsilspeningi til løntakarar, ið sigla við skipum, skrásett í FAS, í teimum førum hesi krøv eru fevnd av almennum endurgjaldi, og starvsfólkini kunnu gera hesi galdandi mótvegis Barsilsskipanini, og
4) sama er galdandi, um viðkomandi hevur rætt til útgjald eftir øðrum almennum sosialum trygdarskipanum.
§ 4. Góðkend trygging ella onnur samsvarandi fíggjarlig trygd er í hesi kunngerð at skilja sum
1) ein P&I trygging, Protection & Indemnity, P&I, eftir vanligum treytum, ið limur í tí altjóða bólkinum av P&I Klubbum, the International Group of P&I Clubs, bjóðar út, ið eitt loyvisbræv er útflýggjað fyri samsvarandi § 6,
2) ein trygging, ið eitt loyvisbræv er útflýggjað fyri samsvarandi § 6, frá einum tryggingarfelagi í einum øðrum norðurlandi, ið hevur rætt at veita ásettu tryggingina eftir reglum um tryggingarvirksemi og lóggávu í avvarðandi landi,
3) ein onnur av Sjóvinnustýrinum góðkend trygging ella fíggjarlig trygd, ið loyvisbræv er útflýggjað fyri samsvarandi § 6, sum verður veitt av einum tryggingarfelagi ella einum peningastovni, ið hevur rætt til at bjóða hetta út eftir galdandi lóggávu í heimlandinum hjá felagnum. Góðkenningin kann byggja á góðkenning, ið ein sjóvinnumyndugleiki í einum øðrum norðurlandi, sum eisini hevur tikið undir við MLC-sáttmálanum, hevur framt.
Stk. 2. Fyri skip, sum myndugleikar, skúlar, stovnar ella líknandi eiga, og sum eru fevnd av einari almennari ella kommunalari sjálvtryggingarskipan, er ein váttan, ið avvarðandi myndugleikar útflýggja um, at starvsviðurskiftini hjá skipinum eru fevnd av sjálvtryggingarskipanini, at meta sum ein nøktandi trygd. Váttanin skal harumframt innihalda tær í § 6, stk. 1, nr. 1-4 og 6 nevndu upplýsingar.
§ 5. Tann í § 2 nevnda trygging ella tann samsvarandi fíggjarliga trygdin má ikki ganga út, áðrenn gildistíðin er av, uttan so at tryggingarfelagið o.o. í minsta lagi 30 dagar frammanundan hevur boðað Sjóvinnustýrinum frá hesum.
Stk. 2. Tryggingin ella tann samsvarandi fíggjarliga trygdin skal geva møguleika fyri at fáa endurgjald fyri tey í § 3 nevndu krøv. Um tryggingin hevur hámark, skal skjalprógv vera fyri, at tað kann veitast fulnaður fyri tey í § 3 nevndu krøv. Skjalprógv skal sendast Sjóvinnustýrinum, um biðið verður um tað.
Stk. 3. Tey í § 3 nevndu krøv skulu kunna rættast beinleiðis ímóti tryggingarveitaranum ella tí, sum veitir ta samsvarandi fíggjarligu trygdina. Tryggingarveitarin ella tann, sum veitir ta samsvarandi fíggjarligu trygdina, kann gera tey krøv galdandi viðvíkjandi ábyrgdarfrátøku, sum reiðarin ella arbeiðsgevarin hevði kunnað gjørt galdandi mótvegis tí starvsetta. Harafturímóti kann tryggingarveitarin ella tann, sum veitir ta samsvarandi fíggjarligu trygdina, ikki tala at krøvum, sum hesin hevði kunnað sett mótvegis reiðaranum á skipinum ella arbeiðsgevaranum.
Stk. 4. Krøv, sum starvsfólkið ella ein, sum virkar vegna starvsfólkið, ger galdandi mótvegis tryggingarveitaranum ella tí, sum veitir ta samsvarandi fíggjarligu trygdina, skulu vera í fylgi við neyðugum skjalprógvi. Fyri krøv, har ivi kann vera um, hvørt viðkomandi hevur rætt til at fáa fulna fyri kravinum heilt ella partvíst hjá Trygdargrunninum fyri avreiðingar og lønir, skal viðkomandi antin geva tryggingarveitaranum heimild at heinta inn upplýsingar um dekning hjá grunninum ella sjálvur heinta inn hetta skjalprógv.
§ 6. Sum váttan fyri, at tann í § 2 nevnda tryggingin ella tann samsvarandi fíggjarliga trygdin er teknað, skal eitt loyvisbræv, sum tann, ið hevur veitt tryggingina ella ta samsvarandi fíggjarligu trygdina, hevur útflýggjað, verða atkomuligt hjá sjófólkunum umborð á skipinum. Í loyvisbrævinum skulu hesar upplýsingar standa:
1) Navn á skipinum.
2) Heimahavn skipsins.
3) Kallitekin skipsins.
4) IMO-nummar skipsins.
5) Navn og adressa hjá tryggingarfelagnum ella útvegari av tí samsvarandi fíggjarligu trygdini.
6) Kontaktupplýsingar til viðkomandi, ið sjófólkið skal biðja um hjálp frá.
7) Navn skipaeigarans.
8) Tíðarskeið, sum tryggingin hevur gildi.
9) Ein váttan um, at tryggingin rindar fyri tey í § 3 nevndu krøv.
Stk. 2. Ein váttan frá tryggingarfelagnum um, at tryggingin lýkur Norm A 2.5.2. í sáttmálanum um setanarviðurskifti sjófólksins, MLC, verður at meta sum tann í stk. 1, nr. 9 nevnda váttanin.
Stk. 3. Um fleiri tryggingarfeløg ella veitarar av fíggjarligu trygdini veita fulnað, skulu loyvisbrøv frá hvørjum felagi ella veitara við upplýsingum um, hvørji krøv hvør skipan rindar fyri, vera atkomulig fyri sjófólkini umborð á skipinum.
Stk. 4. Fyri skip, har sjófólkini eru fevnd av Trygdargrunninum fyri avreiðingar og lønir, skal ein váttan útflýggjast av ávikavist Trygdargrunninum fyri avreiðingar og lønir og av ávikavist Heilsutrygd, Almannaverkinum og Barsilsskipanini um tær í § 3, stk. 3 nevndu skipanir, heingjast upp ella á annan hátt verða atkomulig fyri sjófólkini umborð á skipinum.
Stk. 5. Fyri skip, har tað almenna er sjálvtryggjað, skal tann í § 4, stk. 2 nevnda váttanin um hetta heingjast upp ella á annan hátt verða atkomulig fyri sjófólkini umborð á skipinum.
Stk. 6. Váttanir og loyvisbrøv skulu verða útflýggjað á arbeiðsmálinum umborð á skipinum ella á enskum. Um skipið er í altjóða sigling, skal tað vera á enskum ella viðfest enska umseting.
§ 7. Sjóvinnustýrið kann seta krav um skjalprógv um, at tryggingarveitarin hevur rætt til at reka tryggingarvirksemi og er góðkendur av tryggingareftirlitinum í tí landi, har felagið hevur sín handilsbústað ella høvuðssæti, og at tryggingin livir upp til krøvini í hesi kunngerð. Sjóvinnustýrið kann í serligum føri í sambandi við tryggingar og aðra samsvarandi trygd, sum er fevnd av § 4, stk. 1, nr. 3, seta krav um, at tað eisini verður skjalfest, at viðkomandi vinnufelag o.a. er gjaldført og kann uppfylla krøv teirra. Sjóvinnustýrið kann eisini vísa burtur útflýggjan av góðkenning ella taka aftur eina útflýggjaða góðkenning, um Sjóvinnustýrið fær upplýsingar, ið gera tað sannlíkt, at tað er ein vandi fyri, at felagið ikki kann lúka krøv teirra.
Stk. 2. Sjóvinnustýrið kann tíðaravmarka og treyta góðkenningina av teimum í § 4, stk. 1, nr. 3 nevndu tryggingum og samsvarandi trygdum.
Stk. 3. Verða broytingar gjørdar, sum hava týdning fyri tryggingina ella ta samsvarandi fíggjarligu trygdina, hevur reiðarin skyldu til at kunna Sjóvinnustýrið alt fyri eitt eftir, at hann fær kunnleika til hetta.
§ 8. Brot á §§ 2 og 5-7 í hesi kunngerð verður revsað við sekt.
Stk. 2. Feløg og aðrir løgfrøðiligir persónar verða revsaðir sambært reglunum í kapitli 5 í revsilógini.
§ 9. Henda kunngerð kemur í gildi 18. januar 2017.
Stk. 2. Tær í § 2 nevndu tryggingarnar skulu verða stovnaðar seinast tann 18. januar 2017, soleiðis at tær fáa gildi frá tí degi at rokna.
Uttanríkis- og vinnumálaráðið, 6. januar 2017
Poul Michelsen (sign.)
landsstýrismaður
/ Herálvur Joensen (sign.)


text:
Eyð-Britt Tjaldrastein skrivar fríggjadagsklummuna hesa vikuna,
Í gjárkvøldið hevði eg stillað vekjarin til at ringja 6.30. Eg fyristillaði mær, at eg fór upp tá og fór at velja mær klæðini fram til dagin, ístaðin fyri at taka tey reinu klæðini, sum hingu á radiatorinum. So fyristillaði eg mær at eg fór at leggja mítt makeup og gera hárið, meðan kaffi rann niður. Busta tenn OG brúka tanntráð… og enntá kanska nakað so luksuseriøst sum at fara undir brús? So fyristillaði eg mær, at eg fór at gera matpakkar til genturnar, í ro og mag, meðan úthurðin stóð á klemm, og eg fór at hoyra fuglarnar syngja sín vakra morgunsang. Kanska fór eg enntá at taka úr uppvaskimaskinuni og taka okkurt upp til døgurða, OMG waw, ha? Alt hetta fór eg at gera áðrenn tann yngsti eingilin fór at vakna kl. 7.00.
Og nú er tað so, at vit koma vit koma til veruleikan.. Klokkan er 7.10 og eg hoyri fitta lítla eingil nr. 1 rópa: MAMMMMAAAAA.. What? NEI NEI hví eri eg ikki uppi??? eg skuldi bara líka snooza einaferð eitt pinkalítið sindur, vrææææææ…. Ná, komnar niður undir, so bleiv lítlan skift, vaskað og latin í rein og pen klæðir. Umráðandi er at gera henni havragreytin beinanvegin, soleiðis at hann kølnar eitt sindur, áðrenn vit eta (sleppa undan at hon verður ‘hangry’). Eg finni mær eina blusu á wc-gólvinum, sum ikki er soo ræðuliga skitin enn, bert 2 plettir, altso øll hini økini á blusini eru rein, tað eru bara hasir báðir plettarnir sum oyðiliggja tað eitt sindur, men tað klára vátserviettarnir, teir eru AMAZING. So finni eg einar leggings, men har er eitt hol komið á lærið, men tað klárar spritttusjin, bara lita tað lítla pettið á lærinum svart, og so TA DAA.. So far so gyyd, hugsi eg.. Diddan stóð og spruttaði í vaskinum, og tí hevði eg 2 1/2 minutt til alt hetta her, men nú hevði hon fingið karm afturfyri, so mátti líka skifta í nýggjan bodystok.. Ná, so innar í køkin at checka havragreytin, nix enn var hann ov heitur, okay men so kann eg lííka rudda upp inni á wc-inum… gangi fram við speglið, fåååk hvør f… var handan troytta buttuta ósexutta daman, sum eg sá? Hon hevði enntá svartar posar undir eygunum… GHIIIS…. Ná, eg taki vatnrondellir og eitt sindur av olju og so fer maskaran frá í gjar (og fyrradegnum) burtur, ja hatta hjálpti ein deilan deil, so smekka vit eitt sindur av conselara á tey ringastu økini, og so eitt sindur av putur, og nógv maskara, man kann aldrin fáa nokk av maskara og tað skal jú verða nokk til 2 dagar, tí eg veit ikki nær eg fái tíð til at gera meg “pena” aftur. Well, hetta er altso tann penasta versiónin av mær í løtuni, kanska eg einaferð aftur farið at vera pen og lekkur… inntil tá fari eg at vera super sjarmerandi, og soleiðis kamuflera alt annað, hehe.. Super ide
Diddan hevur fingið sín havragreyt, og er tí nógv lættari at fáast við, eg fái enntá mussar og klemmar í hópatal Ahhhh…. Helgens eg eri heppin at hava fingið tær deiligastu døturnar sum Jesuspápin átti, lucky me. Eg fari lííka inn á wc, hugsi eg, áðrenn eldra dóttirin skal vekjast, fari at slætta mær hoyggið á høvdinum, so verði eg so mega nice.. Dej di dum, tað gongur væl, og eg verði vakrari og vakrari fyri hvønn slættan lokk. Men eg haldi, at har bleiv ið so kvirt inni í køkinum, hvat man henda har? Inni í køkinum síggi eg, at lítli eingil nr. 1 er klintraður upp á borðið og er farin at grava í nýplantaða urtapottinum hjá mær.. “Nei, lat urtapottin fáa frið” sigi eg og royni at skunda mær ímóti vindeyganum. Hetta leggur lítla pettið til merkis og fer at grava skjótari og djúpari, sum um tók hon eplir upp.. Komin yvir til vindeygað, er mold sprutturin allastaðni, sjálvt í hárinum á mínum lítla “eingli”… Huff….Ja…. eg telji upp í 200, og so latið eg bara moldina liggja, kanska maðurin fer at taka tað upp… ella ikki…
Ná.. so fara vit at vekja tann “stóra eingilin”. Hesin eingilin er eitt B-menniskja av rang, og hatar alt sum hevur við morgnar at gera. Hon hatar ljósið, tá gardinurnar fara frá, hon hatar at ganga oman trappurnar um morgunin, hon hatar at lata seg í, hatar at greiðast og busta tenn, og tá hon hevur gjørt alt hetta, sum hon hatar, so situr hon og etur morgunmat við dýnuni rundan um seg, (tí tað er so frystandi bítandi kalt), og hon situr í sólbrillum (tí morgunljósið er so sterkt)…
So spola vit eitt sindur fram, fast forward, tí inntil nú havi eg bert runnið frá A til B og ‘sløkt eldar’.
Kl. er 10.15, vit sita í bilinum, allar eru ífestar trygdarbeltið og klárt er at fara avstað… Mær kemur til hugs, at eg faktiskt havi gloymt at eta morgunmat sjálv, ajæ.. eg havi drukkið 4 koppar av køldum kaffi, so tað man fara at rigga álíkavæl. Eg síggi, at postbilurin stendur niðan fyri húsini og at postdaman blívur við at hyggja niðan ímóti okkum…Undarligt, jamen hví…. uhhh noy bara eg ikki… aftur nú havi gjørt tað!! Lat meg líka fara at checka, eg loysi meg úr trygdarseðlanum og latið hurðina spakuliga upp og føli upp á takið, hehe…. Ehm….
Eg rópi oman til postkonuna, “JA, NÚ MUNDI EG GJØRT EIN MR. BEAN”


text:
Luttakararnir byrjaðu tíðliga hósmorgunin tann 5. oktober, longu áðrenn handlarnir í SMS lótu upp. Síðani setti Løgmaður, Aksel V. Johannesen, kappingina kl. 10.30. Nógv fólk var samlað á Torginum í SMS til setanina og ígjøgnum allan dagin. Ein av fyriskiparunum, Magnus Magnussen, formaður í Føroya Handverksmeistarafelag, var sera fegin um tiltakið:
”Fólk hava tikið ómetaliga væl ímóti kappingini. Eg havi tosað við pensioneraðar handverkarar, sum vóru heilt rørdir av at síggja so stórt fokus á handverkið. Eisini havi eg tosað við mammur, sum fyrr vóru skeptiskar um, at barn sítt ynskti at fara í læru, men sum nú vóru nógv meira positivar um yrkisútbúgvingar.”
Kappast varð í fakunum timbur, rørsmíð og hárfríðkan. Luttakararnir vóru í gongd allan hósdagin og byrjaðu aftur tíðliga fríggjamorgunin. Kappingarnar endaðu kl. 15.00 fríggjadagin, tá døming fór fram. Kl. 17.00 var handan, har vinnararnir vóru funnir. Tað var Rigmor Dam, landsstýriskvinna í Mentamálum, sum handaði vinnarunum steyp.
Her eru myndir, sum Finnur Justinussen hevur tikið, frá FM fyri handverkslærlingar:


text:
Fyri tíð síðani byrjaði fysioterapideildin á Landssjúkrahúsinum at venja styrki og konditión við hjartasjúklingum.
Fleiri fysioterapeutar luttaka í venjingini av hjartaliðnum, teirra millum Anna Maria og Sarita. Í tíðini aftaná ein hjartatilburð er vælkent, at sjúklingar óttast at strongja seg, fáa pulshækkan og gerast pøstir. Venjing í tryggum umstøðum saman við fysioterapeutum ger, at sjúklingar koma betur og skjótari f...yri seg.
Tað eru í høvðusheitum tveir venjingarhættir:
- ein fyri sjúklingar sum eru skurðviðgjørdir í hjartanum, t.d. aftaná bypass- og hjartaloku skurðviðgerðir
- ein fyri sjúklingar, sum hava niðursetta pumpustyrki í hjartanum.
Fyrri bólkurin kann ofta byrja við hægri orku, meðan tann seinni krevur longri tíð við lægri orku. Endamálið er tó í báðum førum at endurvenja hjartað og likamið sum heild.
Hjartalið sum hesi hava ikki verið á Landssjúkrahúsinum í 10 ár. Síðani í vetur hava eini 30-40 fólk verið í gongd ella eru liðug við venjingina. Tey venja í 12 vikur og fáa síðani bjóðað at koma til eftirfylgjandi kanning. Tey luttakandi eru flest menn í aldrinum 40 og upp í 83 ár.
Venjingin er evidensbaserað og byggir á nýggjastu vitan innan økið. Hon betrar nógv um fysisku orkuna, sum viðførur, at tey luttakandi tora betur at røra seg. Hetta ger stóran mun fyri lívsgóðskuna.
Venjingin er liður í eftirviðgerð hjá teimum hjartasjúklingum sum sambært hjartalæknum hava serligan tørv.


text:
Rúsdrekkasølan hevur eitt fjølbroytt úrval av vørum, sum er sett saman samsvarandi eftirspurninginum hjá viðskiftafólkunum.
Í ymsu vørubólkunum verður dentur langdur á, at fleiri valmøguleikar eru, bæði tá tað snýr seg um smakk, prís og stødd á fløskum.
Hesum málum virkar Rúsdrekkasølan eftir:
1) Eitt fjølbroytt vøruúrval, bæði viðvíkjandi slagi, smakki, prísi og stødd á fløskum, skal altíð vera á goymslu
2) Fellur eftirspurningurin eftir eini vøru, skulu onnur merki, sum viðskiftafólk heldur vilja hava, koma í staðin
3) Tá úrvalið av vørum verður sett saman, verða menning og rák á heimsmarknaðinum altíð havd í huga
Rúsdrekkasølan hevur eitt fast úrval av vørum, ið er lýst her á heimasíðuni. Yvirlitið fæst eisini á prenti.
Aftrat fasta úrvalinum hevur Rúsdrekkasølan av og á serlig tilboð ella kann royna nýggjar vørur eina tíð, áðrenn gjørt verður av, um tær skulu upp í fasta úrvalið.
Hava viðskiftafólk serlig ynskir um vørur, kann Rúsdrekkasølan fáa tær til vega. Tá skal allur ordrin keypast, og tann, sum keypir, má rinda møguligan eykakostnað av at flyta vøruna heim.


text:
Deildu stigini
Jan Smedemark | 27/04/15
Fuglfirðingar komu suður eftir at hava verið í einum longum dysti móti grannunum úr Gøtu og Leirvík, men tíverri megnaðu vit ikki at gera okkum dælt av, at teir høvdu brúkt eyka nógva orku í miðvikuni.
Tað byrjaði heldur trilvandi frá okkara síðu, ikki vóru spældir nógvir minuttir, so bleiv brekkan knappliga brøtt. Ivan fær reytt kort, summi vildu møguliga sagt, at tað samanborið við aðra hending í seinastuni, ikki átti at verið reytt. Dómarin ivaðist tó ikki og rak Ivan av vøllinum eftir eina hending har okkara málverji tekur bóltin við hondini uttanfyri 16-meturin. ÍF fáa tíverri dupultan vinning av hesum, tí frísparki sum Ivan gjørdi bleiv sett í netið.
Vit fáa tó fóta okkum aftur, hóast vit eru ein maður færri. Eftir 32 minuttir er tað Albert Adu, sum enn eina ferð fær bóltin settan í netið.
Tá alt kemur til alt so mugu vit nokk vera nøgd við eina stigi við Stórá, hóast mong høvdu væntað meira, tá hugsa verður um at ÍF høvdu spælt steypakappingardyst móti Víkingi.
Næsti dystur verður móti EB/Streymi við Margáir – ein sannur seks stigs dystur, tí nú tørvar okkum ein sigur aftur, tí AB og FC Suðuroy hava eftirhondini skavað sær so mikið av stigum saman at samband aftur er í millum.
Dysturin móti EB/Streymi verður leiktur sunnudagin 3. mai.


text:
Kristoffur aftur á kendar gøtur
Kristoffur Jakobsen er aftur í bláum og hvítum
Vit kunnu í kvøld kunngerða fyrsta leikarastyrkin til kappingarárið 2018. Talan er helst um tann leikarin í føroyskum kappingini, sum hevur leikt flestar dystir í bestu deildini av teimum, sum eru 28 ár ella yngri. 319 dystir í bestu deildini hevur 28 ára gamli Kristoffur Jakobsen leikt fyri KÍ, EB/Streym og seinastu árini ÍF. 41 mál hevur hann skorað, harav 31 fyri barndómsfelagið KÍ. Í 2011 var hann toppskjútti fyri KÍ. Sostatt er talan um sera royndan leikara, sum kemur í KÍ hópin.
Talan er um ein 2-ára sáttmála, ið er gjørdur við Kristoffur Jakobsen.


text:
Útvarp
Útvarp var í fyrstuni eyknevnt tráðleysi, tí at útvarpið brúkar ósjónligar aldur fyri leidningar at bera boð úr einum staði í annan. Øðrvísi var við telefonini tá, tí henni kravdist leidningar. Nú á døgum bera radioaldur nógvar ymiskar upplýsingar. Radioaldur eru eisini natúrliga úti í rúmdini. Stjørnufrøðingar brúka tær at kunna seg um supernovur, stjørnubreytir og annað, fjarlagt Jørðini. Í renslum í útvarpssendarum gera kvikliga, skiftandi ravstreymar radioaldur, sum fara til móttøkutólini. Radioaldur eru ravsigulmagnaðar aldur, sum røntgen- og ljósaldur. Sum tær fara radioaldurnar við ljósferð, sum er 299 792 km. um sekundið. Næstan mió ferðir ljóðferðina.


text:
Persónligir og fíggjarligir trupulleikar
Veitst tú ikki, hvønn tú skalt venda tær til við einum persónligum, fíggjarligum ella sosialum trupulleika ella ivaspurningi, kanst tú venda tær til Almannaverkið. Tú kanst ringja til eina økisdeild ella koma inn á gólvið.
Almannaverkið hevur skyldu til at veita tær ráð og vegleiða teg um persónligar og forsorgarligar spurningar.
Kann Almannaverkið ikki sjálv vegleiða, hjálpa tær ella svara tínum fyrispurningi, fært tú at vita, hvønn tú kanst venda tær til við fyrispurninginum ella trupulleikanum. Ella avtala verður gjørd um, at Almannaverkið vendir sær til viðkomandi stovn ella myndugleika tína vegna.
Dagført tann 12-10-2012


text:
- Publiceret den 13 septembur 2012
- Víst: 2757
Jógvan á Rætt er føddur 23.10.1921. Hann er giftur við Poulu (f. Joensen -17.06.1929). Tey búgva í Kollafirði og fingu hesi børnini: Malan, Hansina (deyð sum barn), Kristina, Jákup Marius (deyður sum barn), Marjun og Óli Andreas.
Jógvan hevur gott minni og dugir væl at siga frá. Nú ein dagin var eg inni á gólvinum hjá teimum í Kollafirði og bað hann fortelja mær okkurt gamalt frá Gjógv. Tað dámdi honum væl, og her koma nøkur brot úr prátinum:
Jógvan og kona hansara - Poula
Vit áttu eitt stykki, sum vit kallaðu Heimi á Fløttinum. Tað er har, ið Jógvan á Fløtti bygdi. Vit brúktu tað ikki til nakað serligt - høvdu onkran kálv standandi har. Har gjørdi eg ein rabarbugarð og royndi at velta, og tá var eg ikki farin í skúla. Eg var so lítil og lættur, at eg mátti hanga á hakanum - tá var eingin spaki komin. Tað kom ikki tað nógva burturúr, sjálvt um eg stríddist so øgiliga nógv, at eg fekk sár á búkin. Mamma noktaði mær at fara aftur at velta, fyrr enn sárið var frískt. Eg haldi, at tað var nakað tað sama við øðrum dreingjum. Eg minnist, at tey plagdu at grína at, at tey høvdu hoyrt ein morgunin, at Sigga á Grótheyggi spurdi meg, hvat eg fór at gera í dag. Eg svaraði, at eg haldi, at eg fari at bera tøð. Tá var eg heldur ikki komin í skúlaaldur.
Mær dámdi so grúiliga væl kava, men eg átti onga skíðifjøl, og so setti eg meg at gráta, tí eg vildi hava eina skíðifjøl beinan vegin. So fekk eg pápa at koma oman til Debus at vita, um hann átti nakrar tunnustavar. Debus gav okkum ein lítlan kagga, og pápi tók hann sundur og gjørdi mær eina skíðifjøl sama kvøldið. Tað vóru tveir stavar lagdir saman, og framman var ein hulaður oki at seta føturnar ímóti, og so lá ein fjøl tvørturum aftan at sita á. Tað var tað heila. Tað besta staðið at aka á var á Ólastovuheygnum. Har høvdu vit tríggjar reimar. Tann heimasta reimin var til teir yngstu, sum ikki dugdu so væl. Tann mittasta reimin var tann besta, og hana brúktu teir størru dreingirnir - har var so bratt, at vit fingu eina øgiliga ferð - og har var eisini ein túva - sum vit hoppaðu uppum. Tað var ein høgur bakki at fara útav - oman ímóti húsunum hjá Dánjali í Bíggjarlagnum - men ikki minnist eg nakran fara útav, tí vit dugdu so væl at smekka beinini framum, og so steðgaðu vit. Ta ytstu reimina brúktu vit at skoyta á - og skoyturnar dugdu vit at gera sjálvir. Tær bestu vóru úr eik, og so festu vit flatjarn uppundir fyri at fáa tær at ganga betur. Tað jarnið fingu vit úr handlunum. - Eg var ongantíð nakað góður skoytari - mær dámdi betur skíðifjølina - men serliga væl minnist eg, hvussu væl Poul Jóhannes í Horni dugdi at skoyta, so hann helt seg mest á tí ytstu reimini. Og ikki akaðu genturnar skíð, onei - tær vóru so lítið uppi í slíkum. Tær vóru ikki klæddar til at aka skíð, tí tá sluppu gentur ikki at ganga í buksum - onei. Men Petrina í Heiðriksstovu gekk í gullligum yviralsbuksum, og Sivert á Fløtti kallaði buksurnar fyri "hoyneyðin" - eg veit ikki hví. Petrina roykti eisini. Eg minnist einaferð, vit slerdu uppi í Fimtinginum, og tá komu fleiri dreingir og vildu sleppa at sláa. Petrina var har, og hon vildi eisini sleppa at sláa, men vit søgdu nei. So bjóðaði hon okkum sigarett. Tá slapp hon at sláa, og vit at roykja.
- Tað var eitt ella annað í millum Handanbrúgvardreingir og okkum norðanfyri. Teir høvdu handlar niðri á Sandinum, og vit í Barmsbrekkugili. Viðhvørt klandraðust vit og brutu handlarnar hjá hvørjum øðrum, og tað sama var um veturin, tá ið vit gjørdu kavaskip. Handanábrúgvarmenn høvdu kavaskip yviri á Bø, og vit oman fyri okkara hús, og so plagdu vit at kríggjast við at bróta skipini hjá hvørjum øðrum.
Ikki slapp eg til skips sum aðrir javnaldrar mínir, tá ið eg var konfirmeraður, tí vit høvdu so grúiliga nógv at hoyggja. Pápi var burtur, og abbi stýrdi tí heila, og vit aktaðu abba til punkt og prikkar. Ikki mátti sláast for nógv, tí vandi var fyri, at tað fór at spillast, um óterri kom - tað gamla sat í honum. Pætur í Jógvansstovu kom við tí fyrsta turkilagnum til Gjáar. Tað stóð heimi í Forna, og Pól Jóhannes í Bíggjarlagnum setti tað upp, og tað var væl gjørt. Einki net hevði tað, og eina vindnátt var tað heila fokið burturúr, og eg minnist, at Súsanna í Jógvansstovu rakaði líka út til húsini hjá Kristiani gubba, á Rætt. So komu netini, og tá riggaði tað fínt. Eg haldi, at Sofus Debes fekk tað næsta turkilagið, og tað stóð eystan fyri Jardusarrygg. Nakað seinni fingu vit so eitt eisini. Vit vóru eini 11 fólk í húsi og høvdu tríggjar kýr, so tað kravdist nógv fóður. Tað var eitt øgiliga stórt knoss av hoynum, og øll mjólkin bleiv drukkin í húsunum.
Pól Sigurd og Dea (Andrea) - systkin Jógvans
Eg minnist bara eina súkklu við Gjógv tá, og hana átti Rasmus í Bíggjarlagnum. Hann lærdi til smið í Klaksvík, og hann hevði eina súkklu við, tá ið hann kom norður. Hann plagdi at fara á súkkluna frá teimum og oman í gjøgnum Túnið, og ein stórur riðil rann aftan á honum. Einaferð gjørdi hann tað lort, hann súkklaði so øgiliga skjótt omaneftir, og vit fylgdu ikki við. Hann helt so á oman í Neyst, og vit aftaná, og tá ið vit komu oman, lá hann púra flatur yviri á Hólminum. Hann hevði rent útav har við Tarvafjósið og so í Ánna. Ikki fekk hann skaða, men hann var so dansandi óður inn á ommu sína í Gortru, tí hon skuldi hava staðið fyri.
Tað var eingin vegur nakrastaðni, tá ið eg var smádrongur. Eg minnist, at teir arbeiddu vegin frá brúnni og heimeftir - her norðan fyri Ánna. Har gekk bara ein breið gøta. Oman fyri Heiðriksstovu stóð ein stórur steinur, og teir kílaðu burtur av honum - javnt við vegin. Tað segðist, at hann skuldi vera íbygdur, og ein maður, ið búði har á leið, segði seg hoyra buldur og skramblan av pottalokum og øðrum ta fyrstu náttina - tá skuldu huldufólkini flyta. Vegmenninir tóku eyr úr heygnum heiman fyri Grottinborg og bóru hann oman í leypum. Men so fingu teir eina trillubøru, og tað hildu teir vera so grúiliga snilt, men ikki veit eg - tað var lættari og skjótari at bera eyrin. Trillubøran var tyngri at fáa niðan, og omaneftir máttu teir leggja fjalir undir, so teir góvust við børuni. Tað fyrsta árið kom vegurin heim til Byrgisá, og so árið eftir arbeiddu teir víðari, men har var so ringt at gera, og jaðarin bleiv so høgur. - Um leið 1930 gjørdu teir veg eystureftir ímóti kirkjuni. Hetta minnist eg av tí, at eitt brúdleyp skuldi verða í bygdini, og Oliver var so ringur av tannapínu, at hann vildi hava tonnina tikna, áðrenn hann fór í brúdleyp. Hann spurdi so pápa (Óla Andrias), um hann vildi taka tonnina. Jú, tað vildi hann, um hann fekk eina tong. Kristian á Fløtti átti eina tong, og hana fingu teir. Oliver varð so stillaður við tann niðara stólpan við kirkjuportrið, meðan tveir sterkir menn hildu honum - ikki minnist eg, hvørjir teir vóru. Pápi fekk so tikið tonnina - uttan bedøvilsi sjálvandi - men eitt petti brotnaði av tongini, og tað var Kristian á Fløtti eitt sindur ónøgdur við, minnist eg.
Hans Lærarin - bróðir Jógvans
Vit kluvu illa sum smádreingir. Ja, vit kluvu alla staðni í Gjónni, har tað ikki sást. Á ovaru síðu tordu vit ikki at vísa okkum. Tað lá nokk eitt sindur í smádreingjunum at kappast, hvør ið tordi best. Eitt var at ganga upp á Kranan á Gulakletti, og tað kláraðu allir. Vit royndu at reisa okkum upp, men tað tordu vit ikki. Hans, okkara, (Hans Lærarin) var heilt øgiliga djarvur, og hann stóð á einum beini upp á toppinum á Krananum - tað veit eg ongan annan hava gjørt. Á toppinum var bara ein píkur at standa á. Kranin hevði trý bein. Tað eina beinið stóð beint upp og niður og hevði ein pík á endanum, meðan hini bæði høvdu hol í endunum - stóðu á skák - og so vóru tey smoygd niður yvir píkin. - Eitt var at ganga út í Funningsholið, men ikki haldi eg meg hava gjørt tað. Einaferð, Hans var har úti, datt hann á sjógvin, tá ið hann skuldi koma inn aftur. Ikki dugdi hann at svimja tá, so onkur rætti honum eina tráðu. - Jákup í Stólpa og Jóhannes á Skipinum vóru eisini herviligir at klúgva. Ofta vóru teir Norð á Dal (Ambadali), og sum eg havi forstaðið, so vóru teir heilt niðri ígjøgnum Norð á Sið - og bara til stuttleika.
Kranin á Gulakletti - settur upp í 1903
Dreingjunum dámdi øgiliga væl at sparka bólt. Tá ið eg gekk í fyrsta klassa, vóru tríggir bóltar í skúlanum. Elsti klassi átti ein, miðlingaklassin ein og fyrsti klassi ein. Hvør klassi hevði bestilt sín bólt úr Danmark - frá Candor. Hetta vóru leðurbóltar við eini bløðru innaní - og ein pumpa fylgdi við. Okkara bóltur var tann bíligasti, og hann var avlangur. Vit sparkaðu dúgliga undir handlinum hjá Petur Christiani, men ikki haldi eg, at vit dugdu nakrar reglur. Tað var ójavnt, hvussu tað lá fyri at sparka hjá teimum ymisku dreingjunum, men Pætur í Nýggjustovu var øgiliga knibbutur. Sjálvur var eg ikki serliga knibbutur. Genturnar sparkaðu ikki, men tær vóru grúiliga knibbutar at lofta, og dreingirnir loftaðu ikki.
Genturnar hildu seg mest fyri seg sjálvar. Vit dreingir lærdu okkum at svimja í ánni, men genturnar svumu ikki, tí tær áttu ongar svimjidraktir. Tá ið vit blivu størri, svumu vit á sjónum - bæði í Gjónni og í Fjøruni. Eingin segði nakað um tað, um vit svumu á sjónum. Sjálvur svam eg nógv á sjónum - tað veit eg. Eg plagdi at svimja úr Jógvinihyli og inn á Sandin og so út aftur, og onkuntíð svam eg av Sandinum og út á Ustangan og so inn aftur í Jógvinihyl. Tað var langt, men eg var hvørki móður ella kaldur, og væl dámdi mær at føla tara og tang um føturnar. Ein góðan summardag var eitt sindur av brimi, og tá royndi eg at apa meg eftir æðunum og kava undir aldurnar - tað riggaði fínt. - Vit høvdu hoyrt, at ein fín kona var komin í Jógvansstovu - tað var Súsanna, ið hevði verið og tænt í Danmark. Ein dagin, ið vit spældu í Fjøruni, kemur hendan konan oman í fínari kápu - letur seg úr kápuni og blakar seg á sjógvin og svimur sum fiskurin. Hon fleyt so lætt og riggaði grúiliga væl, og var javnan at síggja á sjónum. - Súsanna í Jógvansstovu var ikki sum aðrar konur. Hon svam, skar torv, slerdi og gekk á fjall, og tað varð grinið at henni. Nú hevði verið øðrvísi.
Eiðisdoktari, Rasmussen, var grúiliga treiskur maður. Einaferð - tað var so øgiliga kalt - blivu Leivur á Heygnum og eg bidnir um at fara við Doktaranum til Eiðis. Vit høvdu gjørt okkum skølingar av neti - av koddendum, sum teir kallaðu tað umborð á trolarunum - tjúkkum troli við dupultum tráði - og tað var øgiligt, sum tað var gott. Vit gingu klárir, og so kom Doktarin í føroyskum skølingum, men vit søgdu við hann, at hesir vóru betri. Nei, nei, svaraði hann, hetta er tað besta. Áðrenn vit fóru, høvdu vit frætt frá Siverti á Fløtti, sum akkurát var komin av Eiði, at hann hevði tey góðu boð at bera okkum, at vit ómøguligt máttu fara í erva gjøgnum Líðina, tí har var so nógvur ísur, at hann var næstan ikki komin fram, og at hann hevði klórað allan vegin. Meðan vit stóðu á Gjónni og bíðaðu, kom Svend har og segði, at nú vísti termometrið hjá teimum 13 gradirs kulda, so kalt var. Men vit fóru álíkavæl av stað, og tá ið vit komu til tað bratta í Líðini, var grúiliga hálvt, men Doktarin ordnaði bara at ganga, og tann fyrsti, ið fór á reyvina, var hann. Vit fingu í hann, ella hevði hann farið omanav, men tá helt hann, at vit skuldu venda. Vit vendu so aftur og fóru oman til Funnings - heilt oman til garðin - tað vóru eingi onnur ráð. So gingu vit tvørtur við garðinum - niðan við ánni - tað var øgiliga tungt. Doktarin talaði ikki eitt tað einasta orð, fyrr enn vit komu á Eiðisskarð, og tað helti oman ímóti Vombini. Eg haldi, at hann var fyrilagstur. Vit báðir Leivur fóru so aftur til Gjáar - sama veg.
Brøðurnir Jógvan og Olrik
Tað var nógv hýsa vesturi á Sondum undir Krígnum, men hon minkaði, tí tað bleiv so nógv roynt. Har var so nógvur bátur, at tað var ringt at fáa línuna niður. Ein mina lá eisini har, men teir ýtaðu hana av og ansaðu eftir ikki at seta ov nær henni. Streymurin gjørdi tað, at onkur lína rak á minuna, men tá ið teir føldu, at tað stóð til línuna, kvettu teir. Símun í Sámalsstovu átti ein bát, ið kallaðist Norski - Niklas í Koltri hevði smíðað hann. Dia og Dánjal í Lon róðu við Norska - saman við Símuni. Símun var upp á tann mátan, at hann ræddist einki - tað bar alt til. Ein dagin komu teir fastir í minuna. Símun dregur, og teir vilja hava hann at skera, men hann vildi ikki skera. Teir søgdu tað, at bæði Dia og Dánjal í Lon vóru so bangnir, at teir fóru aftur á rong og høvdu taskuna við sær. Símun hevði minuna á borði og greiddi línuna av tindunum á minuni, tí hann vildi hava línuna aftur.
Eg hevði hoyrt søguna um abba á Rætt (Olrik, f. 1846) og eitt franskt herskip. Eg bað so abba fortelja mær søguna, og hann segði tað, at einaferð teir vóru á útróðri á Norðhavinum við "Norðinginum", lá eitt franskt herskip har. Kornelius í Gortru - eg veit ikki, um hann hevði navigatión - dugdi at siga teimum tað, at skipið flaggaði eftir loðsi. Teir róðu so ímóti skipinum og løgdu at borði, men eingin uttan abbi vildi fara upp á skipið. Hann kom so upp á dekkið og bleiv vístur upp á brúnna, og har fekk hann at vita tað, at teir vildu hava loðs á Fuglafjørð. Abbi stýrdi so á Fuglafjørð, og eg spurdi hann: "Fóru tygum ongantíð at hyggja tygum um umborð?" Jú, hann fór niður á dekkið frameftir, og har stóðu so grúiliga nógvir menn. Teir vór allir líka klæddir, og næstan allir líka stórir. "Eg gekk og hugdi at teimum øllum", segði abbi. "Grinu teir ikki at tygum?", spurdi eg. - Eg sá hann fyri mær í koti og húðarskóm. - "Nei, eingin smílkaðist", segði abbi. Teir komu so á Fuglafjørð og ankraðu har, og so flotaðu teir ein bát og róðu inn undir húsini hjá Gamla Sámal Peturi. Abbi helt seg ikki vera so væl skøddan at ganga til Gjáar, so hann fekk til einar húðarskógvar frá Sámal Peturi, og so seymaðu teir einar skógvar. Síðan fór hann til gongu til Gjáar. Eg spurdi hann, um hann fekk nakrar pengar frá fransmonnunum - jú, tað segði hann seg fáa. Kanska blivu pengarnir vekslaðir um hjá Sámal Peturi. "Hvussu býtt tit so? Fingu tygum allar pengarnar, og teir allan fiskin?", spurdi eg. "Nei, eg fekk part av fiskinum, og teir fingu part av pengunum", svaraði abbi. - Abbi var føddur í 1846, so hetta kann hava verið um ár 1900.
Takk fái Jógvan og Poula fyri eina hugnaliga løtu í Kollafirði.


text:
ÁRF ÁRSINS Róðrarfelag 2007
Ruddingardagurin í Árnafirði verður leygardagin 9 juni 2018
13. Mai 2018
Ruddingardagurin í Árnafirði verður leygardagin 9 juni 2018Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Frá uml. klokkan...
les meir
Jólatræ verður í ÁRF neystinum 2 jóladag týsdagin 26. des. klokkan 17.
21. Des 2017
Jólatræ verður í ÁRF neystinum 2 jóladag týsdagin 26. des. klokkan 17.Dansa verður um jólatræJólamaðurin Múlaslokkur kemur á vitjan.Unn og Jón Absalon Østerø syngja 2...
les meir
HEIMA-BINGO SPÆL BINGO HEIMA NÚ
01. Sep 2017
ÁRF er byrja at selja eitt nýtt spæl.Hetta spælið nevnist HEIMA-BINGO.Sølustøð:Hjá Frank - KlaksvíkFK- KlaksvíkMc Grill - KlaksvíkFiskabúðin/Fisk Chips KlaksvíkEffostøðin LeirvíkEffostøðin StrendurTú opnar...
les meir
Norðoyastevnu (tivoli) vinnara nummur drigin
29. Mai 2017
Hesi nummur vunnuIphone 7 nummar 60146Atgongumerki til Summarfestivalin nummar 60162Ræst krov í heyst nummar 37400Vinnarnir kunna ringja á telefon 75 75 75Ella senda teldupost til...
les meir
Vinn iPhone 7 á Norðoyastevnu í tivoli básinum hjá ÁRF
26. Mai 2017
ÁRF er við á Tivoli Norðoyastevnu 2017.Keypir tú fyri kr. 50 í senn í øðrum av Tivoli básinum hjá ÁRF.So fært tú ein lutaseðil frá...
les meir
Ruddingardagurin í Árnafirði verður 10 juni 2017
18. Mai 2017
Ruddingardagurin í Árnafirði verður leygardagin 10 juni 2017.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Frá klokkan 15:00-18:00...
les meir
Jólatræ í Árnafirði 2 jóladag - mánadagin 26 des kl. 16
14. Des 2016
Jólatræ verður í ÁRF neystinum mánadagin 26. des. 2016 kl. 16.Jólatræ verður í ÁRF neystinum 2 jóladag mánadagin 26. des. klokkan 16.Dansa verður um jólatræJólamaðurin...
les meir
Veitsla í Árnafirði - ÁRF neystinum fríggjakvøldið 28 oktober 2016
13. Sep 2016
Tann afturvendandi veitslan í ÁRF róðrarneystinum.Veitslan verður fríggjarkvøldið 28 oktober 2016 kl. 19:30.Menu: (meira um hetta seinri)ForræturDøguriðDesertUndirhald, felagssangur, spøl, kappingar o.a. gott.Øll eru hjartaliga vælkomin.Meira...


text:
Ellis Island
Ellis Island er ein hólmur í New York munnanum. Hesin hólmur var eftirlitsstøð fyri innflytarar og var tíðum tað fyrsta, teir sóu, tá ið teir komu til Amerika. Oyggin liggur 1.7 kilometrar úr New York City og grannaoyggin Liberty Island liggur ein kilometur sunnari. Onki fólk býr á hesum báðum oyggjum.
Ellis Island er 11,1 hektarar til støddar. Hon er nakað størri enn Gáshólmur, sum er 10 ha.
Mong fólk koma higar at vitja. Í 2008 hava verið 3.555.244 milliónir vitjandi. Gott ferðasamband er av Manhattan.


text:
- Publiceret den 26 Juli 2008
- Víst: 2576
Leygardagin 26.07.08 fór felagið Gjómaður aftur til verka. Hetta triðja átak felagsins var at endurreisa Ólastovugróthúsið í Lágunum.
Áh, tann vælsignaði dagur
Sólin skein av heiðum himni við 24 hitastigum - hoyggingini í hásæti - brúðarvígslu í bygdini, so vánirnar fyri væl mannaðum gróthúsaliði vóru ikki tær bestu. Havandi umstøðurnar í huga má kortini sigast, at undirtøkan var góð, arbeiðið gekst avbera skjótt og væl, og hugnin var í hásæti allan samlan dagin. Ikki var so nógv at grava út úr húsinum, men nakað av grótinum var forsvunnið. Meðan út varð grivið, og laðað varð, trillaðu kvinnur og børn grót úr Funningsdjúpdini. Grótmenn felagsins hava nú ognað sær góða venjing av kráunum á Skarðinum og Olsensa Gróthúsi, so tað var ikki so leingi, til yvirtromin átti tørn. Henda dagin var felagið so mikið væl stillað við drivnum handverkarum (við framúr góðum amboðum), at tey við "tumlunum" bara hildu seg burturfrá. Longu um nátturðatíð var alt liðugt - og trolverjan var eisini komin á. - Eitt prýðiligt gróthús aftur komið til sín rætt.
Tann sosiali parturin í einum slíkum tiltaki má ikki undirmetast. Fólk, við tilknýti til bygdina, koma úr ymsum ættum, og felagsskapurin ger, at hesi ymisku fólkini so við og við kenna seg sum ein part av einari eind. Pylsurnar við Funningsdjúpdina - sjálvtøka av kaffi og kakum allan dagin - eiga sín stóra leiklut í samansjóðingini. Skuffandi við ongari skuffukaku - helt onkur - men skuffilsið varð dyggiliga gjørt til einkis og gloymt, tá rómi og súrrómi við alskyns fyllu var bøsett.
---
Jú, jú - hatta riggar bara væl
Eitt sindur um Ólastovugróthúsini
Ólastova var eitt av teimum stóru ognarhúsunum í gamlari tíð og hevur sum slíkt sett sær varandi minnir. Her verður hugsað um Ólastovuánna, Ólastovuheyggin, ið nú mestsum er farin sum byggilendi, Ólastovuheyggin Heimi í Barmi (í sambandi við torvheiðar) og so Ólastovugróthúsini.Tey vóru nevnliga tvey - eitt oman fyri Lutastað og so hetta Heimi í Lágunum. Nýggjagerði var liðugt innlagt áleið 1903-1904, so vit kunnu gjøtla okkum til, at hetta gróthúsið er laðað tíðliga í teirri øldini.
Gróthúsið oman fyri Lutastað var sjálvsagt tað eldra, og tað er avdankað fyri langari tíð síðani. Heimildarmaður, føddur í 1920unum, minnist væl grundarsteinarnar. Farvegurin hevur verið sjónskur til fyri fáum árum síðani, og navnið hevur hingið við í bøstykkjum líka til samanleggingina av bønum. Tikið kundi vera soleiðis til: "Eg havi sligið Eysturi við Ólastovugróthúsið"! --- "Í ár ætli eg mær at velta Heimi við Ólastovugróthúsið"!
Eftir samanleggingina av bønum kom Petur Jacob Sigvardsen at eiga Ólastovugróthúsið í Lágunum, og soleiðis er ættarbandið við Ólastovu framvegis heilt.
Fleiri myndir : myndasavn - 2008 - Ólastovugróthúsið 26.07.08


text:
- Tíðindi, mentan og ítróttur
Danska stjórnin umskipast
Lars Løkke Rasmussen, forsætisráðharri, fer í dag til drotningina, tí hann ætlar at umskipa stjórnina.
Søren Pind, undirvísingar- og granskingarmálaráðharri, gevst heilt í politikki, og hann fer eisini úr fólkatinginum.
Esben Lunde Larsen, umhvørvis- og matvørumálaráðharri, verður sitandi í fólkatinginum hetta valskeiðið, men hann stillar ikki uppaftur.
Politiskir eygleiðarar á Christiansborg vænta, at Lars Løkke Rasmussen fer at nýta høvi at gera fleiri broytingar í stjórnini, og at talan kann verða um at umskipa fýra ella fimm ráðharrasessir.
Sí eisini


text:
Ingi Samuelsen
07.04.2017 - 08:38
Mentan > Tónleikur > Festivalar
Lítlibeiggin hjá navnfræma countrysangaranum Charley Pride, Stephen Pride, verður høvuðsnavnið á countryfestivalinum í Sørvági í ár.
Festivalurin hevur júst kunngjørt tey seinastu høvuðsnøvnini í útvarpinum, og her kundi Allan Samuelsen avdúka, at syngjandi lítlibeiggin hjá Charley Pride’s, Stephen Pride, verður høvuðsnavnið, og skal spæla leygarkvøld saman við orkestri sínum.
Ein av góðu upplivingunum á festivalinum í fjør, íslendingurin Axel Ómarsson, kemur aftur til Sørvágs í ár við sínum kompaníi. Í ár fær Axel Ó selskap av Arnar Inga Olafsson, sum er ein ungur sangari, hvørs sergrein er at tulka sangir hjá Johnny Cash.
Hollendska íkastið í Sørvági í ár eitur Music Road Pilots, eitt dugnaligt orkestur, sum spælir kvikan lívligan countrytónleik. Við sær til Sørvágs hava tey dugnaliga enska steel-guitaristin Sarah Jory.
Seinasta útlendska navnið, ið varð avdúkað í morgun er týsku The Lennerockers, eitt orkestur, sum spælir lívligan rockabilly.
Seinni í dag fer ferstivalurin at kunngera skránna fyri ársins festival á heimasíðu síni, country.fo
Grein rættað kl. 09.14
Axel Ó & Co koma aftur til Sørvágs í ár (Savnsmynd)


text:
Hermaður Harrans lagt svørðið - ein rødd tagnað
23-08-2017 - 07:28 - Jóanis Albert Nielsen
Nú komu boðini, at Trúboðin og
Rithøvundurin Zacharias Zachariassen er farin um sýnuna. Zacharias andaðist á Landssjúkrahúsinum seinnapartin
mánadagin 21. august, har hann hevur ligið seinastu vikurnar. Zacharias rundaði
tey 82 árini 6. august. Hann náddi kempualdurin, og er tann fyrsti av heiltíðartrúboðarum
innan brøðrasamkomuna í Føroyum, sum hevur nátt tey áttati.
KALLIÐ
Zacharias
Zachariassen var fagliga útlærdur sum rørleggjari, men hetta gjørdist ikki
hansara lívsstarv, tá hann tíðliga í lívinum kendi kallið at halga sítt lív og
sínar náðigávur í Harrans verki burturav. Zacharias sigur sjálvur í eini
útvarpssamrøðu, at tá hann varð greiður yvir, at ynskti bróður hansara eisini
var deyvur, eins og fimm onnur av hansara systkjum, so fór hann at hugsa
nógv um, at sjálvur hevði hann fingið
allar sansirnar. Hetta gjørdist hansara kall, at hann átti at brúka hesa
gávuna, sum flestu av hansara systkjum ikki áttu, at tala Guds orð.
FAMILJA
Zacharias er
føddur og vaksin upp í Mortanstovu í gamla bygdalagnum í Norðagøtu. Hann eitur
eftir abbanum í Gøtu, sum var bóndi og kallaðist Zacharias Zachariassen. Foreldrini
vóru Malena og Jákup Zachariassen. Pápin var úr Norðagøtu, meðan mamman var úr
Runavíkini og var dóttur Hans Tausen, sum var fyrsti niðursetimaður í
Runavíkini. Malena og Jákup fingu 7 børn, har Zacharias var elstur.
Zacharias var
giftur Lis, sum er úr Klaksvík, og tey búðu í barndómsheiminum hjá Zacharias. Børnini
eru Dánjal, Jákup, Jógvan, Arni og Pætur. Barna- langabbabørnini eru í alt 15.
LÍVSYRKI
Zacharias
Zachariassen hevur talað og undirvíst í Guds orði í Føroyum og uttanlands í 56
ár. Men hann hevur ikki bara talað, hann hevur eisini verið ein virksamur
rithøvundur í fleiri ára tíggir. Saman við bróðuri sínum, Flóvin, stovnaði hann blað- og bókaforlagið Leirkerið, sum hevur givið út
blaðið Leirkerið og eitt stórt tal av kristiligum bókum, har hann sjálvur er
rithøvundur av fleiri av bókunum.
SÁLMASKALDIÐ
Eisini hevur
hann skrivað og týtt eitt stórt tal av sangum og sálmum. Í nýggju sangbókini
hjá Brøðrasamkomuni, sum kom út í 2015, eigur Zacharias ikki færri enn 122
sangir. Hann hevur m.a. skrivað sangirnar: Gud,
tú gavst tín Son at frelsa meg - Eg sum lítil piltur gekk í sunnudagsskúla - Unga
hjarta mítt vanst tú, á, Harri - og tað var Zacharias, ið gav okkum
heimskenda sangin hja John Newton “Amazing
Grace” á føroyskum.
Høvuðsbókaverkið
hjá Zacharias, vil onkur meina, er bókin “Bíblian á føroyskum í hálva øld.” Bókin er ein saklig ritgerð um
bíbliutýðingina hjá Victor Danielsen, har Zacharias loysir úr lagdi og
dokumenterar nógv, sum ikki áður hevur verið kent av almenninginum. Tí hevur
onkur komplimenterandi sagt, at Zacharias átti at fingið doktaraviðurkenning
fyri bókina.
LÍVSKÓSIN
SETT
Zacharias
kom til persónliga trúgv á Jesus Kristus sum ungur tannáringur, tá hann tosaði
við pápa sín um hesi viðurskiftini. Tað var hetta vendipunkti í lívi hansara,
sum varð startskotið til hansara lívsleið.
Sum 23 ára gamal í 1958 fór hann á bíbliuskúlan, Moorlands Bible
College, sum liggur í Suður Onglandi. Har læs hann í trý ár teologi, bíbliuyvirlit,
kirkjusøgu, missiónssøgu og onnur viðkomandi evnir, og varð so statt væl fyri bæði
andaliga og akademiskt, tá hann kom aftur til Føroyar í
1961, og byrjaði at virka sum ferðandi
bíbliuundirvísari og evangelistur millum brøðrasamkomurnar í Føroyum.
BÍBLUSKEIÐ
Í ZAREPTA
Í samfull 50 ár hevur Zacharias á hvørjum árið bjóðað til bíbliuskeið í
Zarepta, sum hvørt ár hevur hevur verið fult teknað, og hann hevur altið verið
við sjálvur, har hann ótroyttiliga hevur havt bíbliutímar. Í fjør segði
Zacharias frá sær ábyrgdina av bíbliuskeiðinum, tá hann gav leiðsluna víðari
til Símun Pætur á Torkilsheyggi, sum fyri fyrstu ferð í fjør hevði ábyrgdina av
bíbliuskeiðinum. Áðrenn Zacharias
gjørdist sjúkur hevði hann ætlanir at vera við á bíbliuskeiðinum í ár, sum
byrjar sunnudagin 27. august, men so skuldi ikki vera. Zacharias verður
jarðaður dagin fyri sum bíbliuskeiði byrjar, leygardagin 26. august.
ZACHARIAS
OG BRYNLEIF
Hann stóð undir liðini á Brynleifi Hansen, sála, tá hesin byrjaði
barnalegurnar við Áir í 1965 og tá Zarepta varð bygt í Vatnsoyrum fyri
50 árum síðani í 1967. Brynleif átti í Zachariasi ein hollan vin og
stuðul, sum eisini kom til sjóndar, tá Brynleif so brádliga varð tikin burtur
og Zacharias mátti taka eina enn størri ábyrgd í Zarepta. Zacharias
segði mangan, at hann líknaði vinarbandið millum hann og Brynleif við
vinarbandið millum Dávid og Jónatan - og
nú eru teir aftur saman!
Kistan fer av Landssjúkrahúsinum fríggjadagin kl.17:00 Jarðarferðin
verður leygardagin 26. august úr Filadelfia í Gøtu kl.13:00 Tey, sum vilja
minnast Zacharias, kunnu lata eina gávu til Zarepta. Konta í peningastovnunum.
Kristiliga Tíðindatænastan vil sína
samkenslu við familjuni, ið sita eftir við sakninum, og ynskir Guds frið og
signing yvir minni eftir Trúboðaran og Rithøvundan Zacharias Zachariassen.


text:
19. mai 2017Nr. 62
Kunngerð um broyting í kunngerð um skipan av fiskiskapinum eftir svartkjafti við fiskiførum undir føroyskum flaggi í 2017
(Hækkað kvota til fiskifør undir føroyskum flaggi og útluting sum felagskvota)
§ 1
Í kunngerð nr. 137 frá 22. desember 2016 um skipan av fiskiskapinum eftir svartkjafti við fiskiførum undir føroyskum flaggi í 2017, sum broytt við kunngerð nr. 15 frá 24. februar 2017 og kunngerð nr. 30 frá 29. mars 2017, verða gjørdar hesar broytingar:
1. § 2, stk. 1 verður orðað soleiðis:
“Av kvotunum, sambært § 1 a, verða 325.807 tons sett av til fiskifør undir føroyskum flaggi at fiska.”
2. § 3, stk. 1 verður orðað soleiðis:
“255.807 tons av kvotuni, sambært § 2, stk. 1, og kvotan, sambært § 2, stk. 2, verður latin eigara av fiskifari undir føroyskum flaggi, sum í 2016 hevði rætt til egna árskvotu av svartkjafti, ella fiskifari, sum hesin rættur er fluttur á, undantikið kvota keypt á uppboði. Kvotan verður latin sum egin árskvota.”
3. § 3, stk. 3 verður orðað soleiðis:
“Stk. 3. Kvota, sambært § 3, stk. 1, kann fiskast í føroyskum sjógvi, íslendskum sjógvi, ES sjógvi og í NEAFC skipanarøkinum. Fiskiskapurin í ES sjógvi av teimum 255.807 tonsunum er avmarkaður til í mesta lagi 21.500 tons. Kvota, sambært § 2, stk. 2, kann bert fiskast í ES sjógvi.”
4. Aftan á § 3 verður sett:
“§ 3 a. Av kvotuni, sambært § 2, stk. 1, verða 70.000 tons latin sum felags árskvota til fiskifør undir føroyskum flaggi, sum hava veiðiloyvi sambært § 5, stk. 3 í løgtingslógini. Fiskiskapurin kann fara fram í føroyskum sjógvi, íslendskum sjógvi og í NEAFC skipanarøkinum.”
5. Aftan á § 7 verður sett:
“Partroling
§ 7 a. Áðrenn fiskifar byrjar at partrola, skal fráboðan sendast Vørn um, hvørjum trolað verður saman við. Eisini skal fráboðan sendast Vørn, tá partrolingin, saman við fráboðaða fiskifarinum, endar.
Stk. 2. Tað er bert loyvt at skifta skip, ið partrolað verður saman við, eftir at fráboðan er send Vørn um veiðu flokkað á fiskaslag. Fiskifør, sum hava veiðu umborð, sum ikki er farin um eina góðkenda innvigingarskipan, kunnu ikki partrola við øðrum skipi, fyrr enn veiðan er farin um eina góðkenda innvigingarskipan, sambært kunngerð um landingar og avreiðingar av fiski og fiskavørum. Treytað av, at eftirlitið verður mett nøktandi, kann Vørn eftir umsókn geva skipum, sum hava veiðu umborð, loyvi at skifta skip, ið partrolað verður saman við, hóast veiðan ikki er farin um eina góðkenda innvigingarskipan.
Stk. 3. Tá fiskifør partrola, og annað ella bæði førini hava felagskvotu, verður veiðan, fyri hvørt fiskaslag sær, skrásett javnt býtt millum førini.
Stk. 4. Tá veiða frá partroling verður landað, skulu skipararnir ella eigararnir av fiskiførunum, sum hava partrolað, senda Vørn upplýsingar um helvtina av veiðinøgdini frá partrolingini, greinað á fiskaslag. Hava skipini bæði eginkvotu, er tað tó bert farið, ið landar, sum sendir upplýsingar um veiðinøgdina. Verður landað til flutningsfar, er tað bert skiparin ella eigarin av flutningsfarinum, ið skal senda hesar upplýsingar. Hóast ásetingarnar í kunngerð um landingar og avreiðingar av fiski og fiskavørum skulu upplýsingarnar sendast elektroniskt í tí sniði og eftir teimum krøvum, sum Vørn ásetir, og skulu tær sendast í seinasta lagi ein tíma eftir landingina.”
6. § 20, stk. 1 verður orðað soleiðis:
“Brot á § 4, stk. 1 og 3, §§ 5-7, § 7 a, stk. 1, stk. 2, 1. og 2. pkt. og stk. 4, 1.-3. pkt., §§ 8 og 10, § 11, stk. 2 ella §§ 13, 14 og 19 verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum virkar, letur ella tekur ímóti veiðu uttan loyvi sambært § 15, stk. 1, ella ikki fylgir treytum ásettar sambært § 15, stk. 2 ella sum ikki fylgir boðum sambært §§ 17 ella 18.”
§ 2
Henda kunngerð kemur í gildi dagin eftir, at hon er kunngjørd.
Fiskimálaráðið, 19. mai 2017
Høgni Hoydal (sign.)
landsstýrismaður
/ Rógvi Reinert (sign.)


text:
Wednesday, April 23, 2014
Kanska er tað bara spæl
Hanni Bjartalíð í Steinprenti
Nú sprettur á fold og spírar og alla staðni spríkir og tysjar gróðurin fram - sóljur opinbera seg gular á grønum og alla staðni har tú hyggur, smoyggja blómur og bløð seg úr greinum á vetrarnaknu trøunum. Eisini í Steinprenti spíra bæði blómur og trø í smáum træobjektum, sum nágreiniliga - at kalla eymliga eru sett saman burtur úr smáum træsprekum. Tað er listamaðurin, Hanni Bjartalíð, sum letur upp framsýning í Steinprenti flaggdagin, 25.apríl klokkan 16-18 og øll eru hjartaliga vælkomin. Eg skrivaði einaferð um Hanna Bjartalíð, at tað ikki er lætt at yvirskoða eitt so villvaksandi verk sum hansara, tí tað hendir so nógv í tí og tað fevnir so víða um tekning, málarí, kollasju, steinprent og træskulptur. Men tá eg nú síggi tey nýggjastu verkini hjá honum, havi eg hug at rætta meg sjálva, tí sjálvt um talan er um eina velduga og støðuga menning, so er ein heilt greiður samanhangur í øllum hansara verki. Áskoðarin kennist aftur við myndaliðirnar í samansetingunum av málaðum og ómálaðum træpettum, her eru grínandi skøltar, nakin trø, spírandi blómubløð og stuttligar tulipanir við spískum bløðum, sum stunda móti himni. Tær vóru einaferð at síggja í negativum skapi í einari kollasju, men bretta sær nú á í trídimensjonalum skapi í Steinprenti.
Framferðarhátturin hjá listamanninum er spælandi og sansaligur, men eingin ivi er um, at talan er um ein royndan listamann, sum veit hvat hann vil og sum eisini handverkliga dugir at fáa tað fram, sum hann ynskir. Sum ein maniskur óruslusavnari setur hann saman træsprek til banalar lutir úr gerandisdegnum ella dreymakendar manifestatiónir av onkrum, sum til tíðir bara granskar form og skap og sum aðrar tíðir tykist tulka tilverunnar grundleggjandi treytir – tó, tað er ikki vist, kanska er tað bara spæl. Listasavn Føroya og Birmingham Museum and Art Gallery eiga verk hjá Hanna Bjartalíð. Framsýningin í Steinprenti varir inntil 31.mai.
Kinna Poulsen
Posted by Listin at 11:50 AM
Labels: Fernisering, KP


text:
Magnus Gunnarsson 14.06.2017 (10:06)
Kona frá Hyundai
Seinni í ár kemur Kona frá Hyundai til Evropa. Tað er tó ikki soleiðis, at Hyundai nú fer at selja koreanskar konur, men talan er um ein heilt nýggjan bil, sum eitur Hyundai Kona.
Bilurin hevur navnið eftir býnum Kona á vestursíðuni á Hawaii. Býurin eitur Kailua-Kona, men verður í dagligari talu nevndur Kona.
Hyundai Kona fæst við tveimum turbo-bensinmotorum, annar er ein 1,0 og hin ein 1,6, sum hevur 175 hk. Seinni kemur eisini ein 1,6 diesel. Bilurin verður drivin av forhjólunum men fæst eisini sum 4x4. Eftir ætlan kemur Kona sum elbilur einaferð í 2018. Kona kemur á evropeiska marknaðin í august.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Samskipan av lestrarvegleiðingini á Setrinum
Ein góð tænasta til lesandi
Lestrarskrivstovan samskipar vegleiðingina á Setrinum sum heild. Lestrarskrivstovan skal sum sentral eind samskipa og virka sum stuðul hjá desentralu vegleiðarunum úti á deildunum.
Lestrarskrivstovan er opin fyri komandi og verandi lesandi á Setrinum, sum ynskja vegleiðing um, hvar tey kunnu fáa nærri vegleiðing og hjálp til sín lestur. Hetta kann t.d. vera kunning um skeiðsútboð, upptøkukrøv, lestrarætlanir, verkstovur og førleikamennandi skeið, akademiskt arbeiði, lestrarførleikar og stuðul til tey, sum ynskja persónliga vegleiðing bæði viðv. spurningum viðkomandi fyri teirra lesnað ella viðv. spurningum av meira privatum slag, sum hava árin á teirra lesnað. Harumframt skal Lestrarskrivstovan vera tænastudepil fyri granskarar, gestalærarar og fólk annars, sum hava tørv á vegleiðing um viðkomandi viðurskifti.
Yvirskipaða endamálið við vegleiðaratænastuni er at fáa øll tey lesandi til at kenna seg so vælkomin á Setrinum sum gjørligt, og at fyrireika og førleikamenna tey best møguligt til at lesa á Setrinum, soleiðis at so nógv sum gjørligt fullføra teirra akademisku útbúgving.
Í einum alsamt meira fløktum og samansettum heimi, har krøvini til tann einstaka tykjast alsamt at vaksa, veksur tørvurin eisini á hollari vegleiðing og stuðli. Tí er ynskiligt at vegleiðaratænastan á Setrinum fylgir menningini og verður røkt av dugnaligum, professionellum vegleiðarum, sum hava fingið sær serkunnleika á vegleiðaraøkinum.
Tørvar tær vegleiðing, ert tú vælkomin til at seta teg í samband við Lestrarskrivstovuna, sum kann vísa tær til lestrarvegleiðararnar, har tú kanst bíleggja eina tíð.
Les meira um vegleiðarnar - og hvørji tey eru HER.


text:
Jens Hákun Leo
21.04.2017 - 13:35
Ítróttur > Ítróttur > Fótbóltur
Ugo Ehiogu, sum í 1990unum og 2000unum leikti við Aston Villa og Middlesbrough í Premier League, og sum síðan 2014 hevur verið knýttur at Tottenham Hotspur sum U23 venjari hjá felagnum, andaðist í morgun einans 44 ára gamal.
Hetta boðar Tottenham frá á Twitter.
Ehiogu small í gjár um við einum hjartasteðgi á venjingarmiðstøðini hjá felagnum og varð hareftir koyrdur á sjúkrahús, har tað tó ikki bar til at bjarga lívi hansara.
Ehiogu vann League Cup í 1996 og 2004 við ávikavist Aston Villa og Middlesbrough og náddi harumframt at leika fýra dystir fyri enska landsliðið. Hann hevur í aðrar mátar umboðað West Bromwich Albion, Leeds United, Glasgow Rangers og Sheffield United.


text:
Stutt frá Tindhólmi er ein boði, sum kallast Eiriksboði; hann er uppi stundum, tó at tað kann vera dýrdarveður og sjóslætt; helst brýtur hann ímóti terra, hita ella hørðum kulda. Um henda boðan høvum vær søgnina, sum her skal sigast frá.
Tveir brøður, Símun og Eirikur, áttu alla jørðina, ið liggur við bygdina í Bø í Vágum; eina systur áttu teir, sum var gift við bónda í Húsi í Miðvági. Teir báðir kundu ikki koma til sættis um at býta jørðina ímillum sín; teir skuldu tí fara til løgmans at láta hann skifta ímillum teirra. Ein dagin var Símun á útróðri, men Eirikur sat meðani heima og brýndi øksina.
Um kvøldið, ið útróðrarbáturin leggur at landi, fer Eirikur skundiliga oman í fjøruna til teirra og sigur við Símun, at nú skuldi hann fara sum skjótast við sær til løgmans at fáa skil á jarðarbýtinum og arvinum. Símun sigur seg vera bæði svangan og tystan og hava neyðugt at fara í onnur klæði; men Eirikur vildi ikki lurta eftir nøkrum, at hann skuldi bera seg undan at fara straks, nú ið sær bar til at gera hesa ferð. Símun eftirlíkaði honum nú og fór við honum; hann var tystur og legðist at drekka úr ánni, ið rennur oman Skatagjógv ímillum Bíggjar og Sørvágs; - Eirikur tekur nú øksina og høggur høvdið av bróður sínum. Eirikur fer tá til gongu yvir um Vatn (Sørvágsvatn) og til Miðvágs. Tá ið hann kemur rennandi móti býlinginum í Húsi, sær systirin hann og fer út at spyrja hann, hvønn partin av jørðini fell í lut Símunar; hann svarar, at tað var tann parturin, ið næstur er kirkjugarðinum. Hann sprakk so haðani til Sandavágs; ein bátur stóð har á sandinum, Eirikur orkaði ikki at draga hann, men bar ymsar skutir fyri og fekk so flotað bátin á sjógv. Systirin grunaði væl á svarinum, Eirikur gav henni, at hann mundi hava dripið Símun, og hon bað tí mann sín fara at hevna deyða hans. Bóndin fór við øksi í hendi eftir Eiriki, men tá ið hann kom oman á sandar, hevði Eirikur skotið frá landi; hann kastaði tá øksina út eftir Eiriki, men hon kom í stavnin og gjørdi ikki manninum skaða.
Eirikur fór nú til bispsins í Kirkjubø at lýsa víggið, og bispurin lovaði, at drápið skuldi vera honum fyrigivið, tá ið hann gav kirkjuni góðar bøtur og bispinum ein feitan oksa um árið; - hetta læt biskupurin alt skera á eitt trækelvi, at nú var síðsti og evsti sallur útslættaður eftir Símun í Bø.
Tá ið Eirikur hevði givið bøturnar, ið á vóru lagdar, fór hann vestur aftur fyri øll vágabjørgini; tó at tað var ein hættilig ferð hjá einum manni at fara, hevði hann tó eydnu til at koma ígjøgnum harðan streymasjógv og høga aldu tann langa vegin. Hann var nú komin inn um Dragasund á deyða vatnið og á tann slætta sjógvin innan fyri drangarnar og Tindhólmin og sá nú bygdina í Bø og alla jørðina frá fjalli og til fjøru, sum hann nú átti einsumallur; hann helt seg nú vera slopnan úr øllum vanda, tók kelvið upp og fór fegin at lesa, hvat á tí stóð; - nú, tóktist honum, var fyri ongum at ræðast. Sum hann nú best sat við hesum tonkum og hugsaði ikki um at lova og takka Gudi, sum hevði ført hann yvir havið, ella biðja hann tilgeva sær drápið, tá reis aldan frá grunni, og ein boði kom upp, sum ikki hevði brotið áður, hvølvdi bátin og dró Eirik til botns; síðan rak líkið upp í Skatagjógv og hevði enn kelvið frá bispinum í hondini. Tí kallast hesin boðin enn Eiriks boði.
V.U. Hammershaimb: ”Færøsk Anthologi I”, 1891


text:
Eitt gamalt orðatak livir enn frá teirri tíð, tá ið Páll fangi livdi. Longu tá hevur tað ivaleyst verið gamalt.
Meðan Páll sat fastur í Havn, hevði ein, ið nevndist Jákup Urni til arbeiðis at passa upp teir fastsettu. Strong vóru korini fyri ein slíkan fangapassara. Søgn er, at hann, ið av gáaloysi læt ein fanga sleppa burtur, skuldi verða lívleysur.
Einaferð, ið Jákup Urni kom inn við mati til Páls, tók Páll nakað av matinum og koyrdi tað í fikku sína, og síðani tók hann við allari megi Jákup niður á báðar akslar, so Jákup small í gólvið.
Síðani tók Páll til dyrs og niðan í hagan.
So skjótt sum Jákup kom aftur fyri seg, skundaði hann sær at siga frá, hvussu vorðið var; hann tók tá til orða: „Betri er lív at tróta enn leistrar."
Maður fór tá av húsi at leita eftir Páli, sum nú var komin nakað niðan í hagan. Havnarbóndin beitti hundin eftir honum, tí í kapprenningini sýntist at dragna millum havnarmenn og Pál. Tá ið hundurin var komin tætt til Páls, tveitti Páll honum nakað av tí mati, hann hevði stungið til sín áður. Hundurin legðist at gnaga, og Páll kom undan í hesi syfti.
Aðra ferð fekk bóndin beitt hund sín eftir Páli. Men Páll fekk hundin frá sær á sama hátt og slapp soleiðis hesa ferð bæði frá hundinum og havnarmonnum.
Andreas Weihe: “Søga og søgn”, 1933


text:
Marjun Lavarsdóttir, nevnd “vísa Marjun”, í Øravík var slektað av Strondum í Eysturoy. Bróðir hennara, sjóvarbóndin, sigldi á Finnmarkina í Noreg við handilspørum. Einaferð vóru báðar systrar hansara við. Systir Marjunar læði eftirlátur á seg, tá ið hon hoyrdi finnarnar telja upp pørini; men Marjun sat álvarsom. Marjuna skaddi tí einki, men hin systirin doyði, sum hon sat, og var hetta hildið at vera finnagandur.
Meðan Marjun var á Finnmarkini, fór hon ein dagin inn á gólvið hjá einari grannakonu. Har hekk ein pottur uppiyvir við vitormaløgi og kókaði. Konan segði við Marjuna, at hon fór at støkka út eitt lítið og legði henni ríkan við, at hon mátti ikki nema við pottin. Nú ber ikki vandari á, meðan konan er burtur, enn at løgurin kókar upp undir lokið og í eldin. Marjun tekur lokið av og kemur at nerta við skúmið; hon kolast um fingurin og stingur hann í munnin. Í sama bili kemur konan í dyrnar og rópar: “Skamm fái tú! nú tókst tú tað, sum eg hevði ætlað soni mínum.” Á henda hátt fekk Marjun gandakraftina.
Marjun var tríggjar ferðir gift. Ein maður hennara varð dripin av seyðatjóvi. Seinnameiri fekk hesin drápsmaður kreft í munnin og fór til Marjunar at biðja hana grøða seg; men hon sýtti honum og segði, at hetta hevði hann fingið av tí, at hann tók blóðigan knívin í munnin, tá ið hann hevði dripið mann hennara. Tá ið tjóvurin doyði, iðraði Marjun seg tó um tað, at hon hevði sýtt honum, og segði, at tað var tað einasta illa, ið hon hevði gjørt.
Triðja og síðsta ferðin, ið Marjun giftist, var til Øravíkar í Suðuroy. Tað fyrsta, sum hon kom hagar, tók hon sær fyri at fáa alt í betri stand. Hon læt gera nýggjan og betri hoygarð, Stóragarð (fyrr hevði hann verið so vánaligur, at seyðurin gekk inn og át av hoynum). Bóndin helt tað vera ringt at fáa grót, men hon segði, at tað skuldi eingin neyð vera við tí, og fekk ein nyk, sum búði í Nykarvatni (undir Mannaskarði Øravíkarmegin), at draga grót til. Langafjós læt Marjun eisini gera. Við genturnar segði hon, at tær skuldu ikki leggja lag í at vaka uppi yvir kúnum. Tá ið kýrnar kálvaðu, stóðu kálvarnir bundnir um morgunin við silkibondum — hetta gjørdu vættrarnar.
Elsti sonur Marjunar fór til Porkeris at fríggja. Mamman hevði sagt við hann, at hann mundi fara at fáa sær konu úr Porkeri. Tá ið hann kom á hálsin, vóru døtur Mikkjals í Eystrum, tríggjar í tali, úti og reiddu tøð. Tær tvær yngru, sum vildu so fegin hava hann, lupu inn til at lata seg í skrúð — hann kom óvart á tær tann dagin — men hin triðja varð standandi við arbeiði sítt og segði, at vildi hann ikki síggja seg í gonguklæðum sínum, skuldi hann lata seg vera. Hana valdi hann sær til konu.
Marjun hevði ta gávu at kunna síggja á fólki, hvat tey hugsaðu. Eina ferð sum sonarkonan var norðuri í Øravík og gisti — hetta var, áðrenn tey giftust — sat Marjun í roykstovuni og bant. Sonarkonuni var hyggjandi upp á hana, og hon hugsaði við sjálvari sær: hon er ikki so vøkur, sum frásøgn hevur verið. “Lítla mín! Marjun Lavarsdóttir hevur ikki allar dagar verið, sum hon er nú,” segði Marjun, og hin varð so snópin við, sum hon hevði verið tikin á búri. Ein annan dag sá sonarkonan Marjuna lata niður í pottin til døgurða og hugsaði við sær, at hetta var ov lítið til alt fólkið. Tá segði Marjun við hana: “Lítla mín! Tað er ikki alt fyri eygunum, ið etast skal.” Hin var bilsin við, men Marjun segði, at hon skuldi ikki ræðast seg. Síðan komu tær at vera so ógvuliga góðar hvør við aðra.
Marjun liggur grivin í Froðba, og gravsteinur hennara er á Froðbiar kirkjugarði enn.
[Greint er frá Marjuni eisini í søguni »Turkar í Suðuroy«.]
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Mánadagin heiðraði Vágs kommuna starvsfólk á dagstovnaøkinum á starvsdøgum.
Tag: dagstovnaøkið
Dagstovnaskipanin í Vágs kommunu søkir eftir starvsfólk/avloysarum tíðaravmarkað
Søkt verður eftir einum starvsfólki at starvast í miðal 20 tímar um vikuna, og einum starvsfólki í tímalønt starv til dagstovnaskipanina í Vágs kommunu, frá skjótast tilber og fram til summarsteðgin 2018.
Les meiri
Karina Viderø Dahl og Eyðhild Mørk nýggir varaleiðarar á Dagstovnaøkinum
Vágs kommuna hevur seinastu árini arbeitt miðvíst við at bjóða eina so góða tænastu sum tilber á dagstovnaøkinum. Sum liður í hesum er nú tveir nýggir varaleiðarar settir í starv.
Ansingargjøld verða endurgoldin
Dagstovnar stongja vegna verkfall og verkbann
Kommunala Arbeiðsgevarafelagið gjørdi á fundi mánadagin 11. desember 2017 av at lýsa verkbann fyri allar námsfrøðingar og hjálparfólk, ið eru limir í Føroya Pedagogfelag – og sum starvast á kommunalu dagstovnunum (sum eru: vøggustovur, barnagarðar, frítíðarskúlar og ungdómshús), og í dagrøktarskipanum kring landið.


text:
Bókasavnið er opið aftur sum vanligt, eftir ein summarsteðg.
Upplatingartíðirnar eru frá kl 13.00 til 18.00 mánadag til fríggjadag.
Vitjandi eru sera vælkomin.
Og minst til at vit hava kaffi og te á borðinum, ókeypis.
Bókasavnið kunnar eisini um ymskt á facebook, har vit hava bæði eina síðu og ein bólk.
Síðan eitur: Bókasavnið við Løkin
Her koma tíðindir og ymisk kunning um okkara bókasavn ella bókasavnsvirksemi sum heild.
Bólkurin eitur: Bókasavnið við Løkin, Conny kunnar.
Her verða vanliga tríggjar bøkur viðmældar hvønn fríggjadag. Tilmelda teg bólkin, so fært tú lesihugskot einaferð um vikuna.
Vinarliga
Conny og Svend
« Summartónar 10. juli kl 20.00 Vísindavøkan á ferð í kommununi, 18.-28. sept »


text:
Føroyska Sjómansmissiónin
14.02.2018 - 20:08
Tað sigur fryntligi og skemtingarsami 75 ára gamli kokkurin á Hoyvík, Sverri Láadal.
-Eg vóni at fáa trygdarskeiðið einaferð afturat, so eg kann halda á til eg verði 80 ár, sigur hann skemtandi.
– Noy tvætl, eg verði 76 ár í apríl og trygdarskeiðið gongur út í 2019, so eg taki tað, sum tað kemur.
Men eg vóni at fáa endurnýggja trygdarskeiðið í heyst.
5. mars verða tað 61 ár síðani eg mynstraði fyrstu ferð. Tað var við Kyrjasteini og vit fóru við gørnum til Íslands. Sjóverkur var nógvur, men eg yvirlivdi og sjógvurin gjørdist mítt drúgva og góða arbeiðspláss, sigur Sverri takksamur.
Hann lærdi til kokk á Tórshavnar Sjómansheimið í eitt hálvt ár veturin 1962/63 og hevur siglt, sum kokkur, síðani. Hann hevur bæði siglt við føroyskum, donskum og grønlendskum skipum og hevur verið til ymiskan fiskiskap.
Sverri Láadal er av tí gamla tignarliga kokkaslagnum, tí tá myndin skuldi takast, vildi hann ikki “sita og hanga” í messuni, men standa í galluni.
Hann var blíður við sjómanstrúboðaran, sum vitjaði umborð í gjár. Meðan prátið gekk væl í messuni, komu nakrir av manningini umborð.
Mynd: Føroyska Sjómansmissiónin


text:
TILMELDING TIL 9. FLOKS HONDBÓLTS- ELLA FÓTBÓLTSRÁS
Ítróttarrásin í Skúlanum á Fløtum er frá í summar í tveimum. Onnur rásin er
fótbóltur, ið hevur verið fastur partur av tilboðnum í skúlanum í nøkur ár. Hin
rásin, ið er nýggj, er ein hondbóltsrás.
-Vit eru ómetaliga spent upp á hetta nýggja tilboðið, sum umframt 8.fl eisini fevnir um 9.fl. Tí vit síggja jaligu árinini, ið fótbólturin hevur havt á fleiri av okkara næmingum, sigur Regin Marnersson, skúlastjóri á skúlanum á Fløtum.
Nýggja handbóltsrásin er eitt samstarv millum Skúlan á Fløtum,
Neistan og Kyndil. Umframt Eddie Joensen, sum í fleiri umførum hevur verið
venjari í bestu mansdeildini í hondbólti, verða venjarar úr Neistanum og Kyndli
partar av venjaratoyminum á hondbóltsrásini. Hetta er sami leistur, sum skúlin
nýtir á fótbóltsrásini, har útbúnir venjarar við tilknýti í feløgunum hava
staðið á odda. Venjaratoymið í ár hevur verið Jan Dam, Sigfríður Clementsen og
Lukasz Cieslewicz
Næmingar, ið ynskja at gerast partur av handbólts- ella
fótbóltsrásini í 9. fl í Skúlanum á Fløtum komandi skúlaár, kunnu søkja
um upptøku á leinkinum niðanfyri.
Innskriving
til hondbólts ella fótbóltsrás
í 9. flokki fer fram HER.


text:
Føroya Arbeiðsgevarafelag hevur heitt á Granskingardepilin fyri Samfelagsmenning um at gera eina kanning av, hvat motiverar føroyska arbeiðstakarin.
Gott 3.000 lønmóttakarar á privata arbeiðsmarknaðinum á landi hava herfyri fingið spurnarblað sendandi frá Granskingardeplinum fyri Samfelagsmenning. Spurnarbløðini eru liður í kanning, sum yvirskipa skal lýsa, hvørjir motivatiónsfaktorar gera seg galdandi fyri føroyskar arbeiðstakarar í tí partinum av privata arbeiðsmarknaðinum, sum Føroya Arbeiðsgevarafelag varar av.
At yvir 3.000 spurnarbløð eru send út er eitt rættuliga høgt tal, tá hugsað verður um samlaðu arbeiðsmegina í Føroyum, og tá hugsað verður um, at tey, ið arbeiða á sjónum, og tey, sum arbeiða innanfyri tað almenna, ikki verða fevnd av kanningini. Tó verður mett, at um úrslitini skulu kunna býtast upp á bæði fak og landafrøði, er neyðugt við hesum talið.
Tá úrslitini av kanningini eru klár, fær vinnan eina betur fatan av, hvat tað er, sum føroyski løntakarin virðismetur hægst á einum arbeiðsplássi. Soleiðis fer vinnan at kunna nýta úrslitini sum amboð til bæði at tiltrekkja og til at fasthalda arbeiðsmegina á arbeiðsplássunum.
Úrslitini av kanningini verða klár seinast í september mánaða.


text:
Farna sunnudag luttóku føroyskir triathletar á ársins fyrstu donsku ‘opið vatn’ triathlonstevnu, sum fyrireiking til Oyggjaleikir í summar. Serliga kvinnurnar kláraðu seg væl, við at gerast nummar 1, 2, 3 og 4 á OL-teininum, har serliga tíðirnar hjá nr 1 og 2 geva góðar vánir til heiðursmerki á Rhodos. Men eisini mennirnir fingu fínar tíðir, umframt gullheiðursmerki í veteran-bólkinum.
Á myndini niðanfyri síggjast tey sum luttóku á stevnuni: Sóley í Eyðansstovu, Karina Ottesen, Joan Bláfoss, Súsanna Skylv Sørensen, Andrass Joensen og Áslakur Nesá. Fleiri myndir kunnu síggjast her á Flickr, ella við at vitja heimasíðuna hjá Haderslev Tri 2000.
Tíðirnar síggjast við splitt-tíðum her á Haderslev Tri 2007, og bólkaðar í aldursbólkum her. Eg kann til stuttleikar lista upp føroysku úrslitini her niðanfyri.
Tær fýra kvinnurnar gjørdust sum nevnt nummar 1, 2, 3 og 4, bæði í viðkomandi aldursbólki og av øllum. Tíverri var luttøkan rættiliga sløk hjá kvinnum, og plaseringarnar siga tí ikki so nógv um støðið hjá okkara kvinnum. Hartil er tað torført at samanbera tíðir millum triathlon, av tí at so stórur munur kann vera á teimum krøvum sum umstøðurnar seta (streymur, brekkur, veður osfr.) Men tað er væl áhugavert allíkavæl, at heiðursmerkjatíðirnar á Guernsey 2003 vóru ávíkavist 2:10:49, 2:16:41 og 2:20:44, og á Isle of Man 2001 ávíkavist 2:18:37, 2:25:38 og 2:27:27.
Teir báðir mennirnir gjørdust ávíkavist nummar 11 (Áslakur) og 14 (Andrass) í Haderslev, umframt at Andrass varð nummar 1 í sínum aldursbólki. Teir hava tó eina nógv meira ræðandi avbjóðing á Rhodos, við tað at vinnaratíðirnar hjá monnum vanliga liggja um ella niðanfyri 2 tímar (í Haderslev vann Michael de Bruijn við 1:56:16, á Guernsey Chris Volley við 1:57:36, og á Isle of Man Paul Clements við 2:00:25).
Ottar í Hjøllum fekk ikki luttikið í Haderslev vegna eksamiur runt vikuskiftið, og Gudmundur Joensen mátti eisini melda avboð vegna arbeiði. Men restin fekk so avgjørt ein góðan túr til Haderslev, har tey fingu roynt seg væl og virðiliga á teininum, umframt at vit høvdu nakrar hugnarligar løtur runt um sjálva kappingina.
Komandi vikuskiftið skulu í øllum førum Joan Bláfoss og Karina Ottesen luttaka í DM í sprint (t.e. 750m svimjing, 20km súkkling og 5km renning), bæði sum einstaklingar og lið. Tað vil siga at tær leygardag kappast sum einstaklingar, og so aftur sunnudag kappast sum eitt lið, har tríggjar skulu hjálpast at at koma so skjótt á mál sum gjørligt, uttan at munurin á málstrikuni millum nr 1 og 3 verður størri enn 10 sekund.


text:
Susvim hevur sum tit síggja her fingið fatur á innbjóðingini til HS stevnu 12. og 13. januar 2008. Stevnan er fyri bólk 3 og eldri, tað vil siga svimjarar føddir ár 1995 ella fyrr. Kappast verður í øllum greinum upp til 400 blandað, men tó so uttan nakra stafett yvirhøvur. Eg viðfesti innbjóðing og kappingarfílu tá ið eg havi fingið fatur á hesum.
Skráin er annars
- Leygarmorgun 12/1: Upphiting kl 08:00, kapping kl 09:00
- Leygardag 12/1: Upphiting kl 15:00, kapping kl 16:00
- Sunnudag 13/1: Upphiting kl 13:30, kapping kl 14:30


text:
Tað tykist at vera torført hjá mongum at skilja millum talorðið annar og lýsingarorðið næsti. Annar er raðtal av tvey og merkir 'nummar tvey í eini røð', t.e. fyrsti, annar, triði o.s.fr. Næsti er sum sagt lýsingarorð og merkir 'tann ella tað, sum er tættast við, ella sum kemur beint eftir eitthvørt'. Tá ið sagt verður frá fótbólti ella hondbólti, og leikari, sum hevur skorað eina ferð, ger mál, verður ofta sagt ella skrivað okkurt sum: Hetta var næsta málið hjá honum. Her átti sjálvandi at verið sagt: Hetta var annað málið hjá honum.
Siga vit í næstu viku, merkir tað 'í vikuni, sum kemur beint eftir vikuna, vit eru í' - summi siga eisini í komandi viku, og tað merkir tað sama - og siga vit í aðru viku, merkir tað 'í vikuni eftir næstu viku'. Og vikan, vit eru í nú, er onnur - ikki næsta - vika í februar.